Bukedde Online - Ab'e Lubya mu Buvuma amazzi gabasuza ku bunkenke\n'Abakristu mukomye okweraguza'\nOmukyala ng'asena amazzi agaali gamulumbye mu nnyumba\nABATUUZE, abavubi, n'abasuubuzi abawangaalira ku kizinga ky'e Lubya mu Lubya tawuni kkanso mu disitulikiti y'e Buvuma obulamu bubakaluubiridde ng'entabwe eva ku mataba agaabazingako kumpi kwagala kumalawo kizinga kyonna.\nFred Opondo, ssentebe w'omuluka gw'e Lubya yagambye nti amayumba nga 1500 ge gasaliddwako amazzi okuva mu byalo 4 ebiri ku kizinga kino ng'ate abantu abakoseddwa mu mbeera eno bali mu 2500.\nOpondo yagambye nti embeera y'eby'obulamu nayo efuuse nzibu mu kadde kano ng'ekizinga olw'obutabaako kaabuyonjo ng'abantu obubi bamala gabumansa nga bwe baagala, mu kiseera kino boolekedde okulumbibwa obulwadde bwa kkolera.\n"Mu kiseera kino abantu bangi balumbiddwa obulwadde okuli obw'ekiddukano, omusujja gw'ensiri, abalala bavunze ebigere n'endwadde z'ensusu nnyingi. Eby'embi ," Opondo bwe yannyonnyodde.\nAbamu ku batuuze baagambye nti wadde ennyumba zaabwe zijjuddemu amazzi baabulwa ew'okulaga olw'ensonga nti ne mu makanisa abansinga gye basula mu kiseera kino wajjudde.\nOmubaka w'e Buvuma mu palamenti Robert Migadde ng'ali ne munne Mathias Kasamba akiika mu palamenti ya East Africa batuuse ku kizinga ky'e Lubya abavubi gye baabayitidde mu mbeera gye bayitamu.\nMigadde yagambye nti ebizinga ebisinga obungi mu Buvuma bisaliddwako amazzi nga n'ewamu abamu ku bantu bawaliriziddwa okuvaayo ne beetegula ekibabu.\n"Nsaba minisitule y'ebigwa bitalaze ne gavumenti okutwalira awamu okuyingira mu mbeera eno mu ngeri ey'ekikugu sso si ya byabufuzi kuba abantu bali bubi ate nga beetaaga obuyambi obwamangu. Beetaaga emmere, eddagala ku birwadde, amazzi amayonjo n'ebikozesebwa ebirala kuba kati akalwaliro ka Health Centre II akali e Lubya temuli ddagala," bwe yagambye.\nAbatuuze bagamba nti ensiri nnyingi nnyo n'amazzi gavunze okumala emyezi ebiri nga tegatambula nga kati gatandise n'okuwunya kuba abatuuze bagasuulamu obubi mbu ne kaabuyonjo tebalina.\nMu bano mwe muli n'abalina zi bbizinensi nga nazo amazzi gaazisalako n'ebintu ebimu ne bifa nga kati tebakola n'eky'okulya bawamma kiwamme.\nBasabye abakulembeze ssaako gavumenti okubayamba ebadduukirire okulaba nga bava mu mbeera eno ebamazeeko emirembe.\nPhiona Nakaweesi omu ku batuuze yagambye nti n'abaana baabwe wadde okusoma kwatandise tebasobodde kugenda ku masomnero kuba nago gali mu mazzi wakati.\nAbamu ku batuuze mu kiseera kino abalina obusobozi basiiba mu ggambuutusi ate nga nazo ziyingiramu amazzi ebigere ne bivunda sso nga n'abo abatalina ggambuutusi balinnya butereevu mu mazzi nabo ebigere bibavunzeeko nga n'abaana abato amazzi bagalinnyamu butereevu\nNnamwandu w'omusuubuzi eyaggyiira mu nju akasuse ebintu bya balamu be\nAbapoliisi bavunaaniddwa okutulugunya Ssuuna


Omukulembeze wekibiina kya National Unity Platform Robert Kyagulanyi Ssentamu yekkokodde enguudo embi eziri mu bendobendo lya West Nile zagambye nti zigootaanyiza enteekateeka ye eyokunoonya akalulu era, bwaatyo asabye abantu mu district ye Obongi gyasookedde olwaleero bamulonde abawonye ennaku yenguudo embi zagambye nti ziremye gavument ya NRM okukola emyaka 35 gyemaze mu buyinza. – CBS FM\nOmukulembeze wekibiina kya National Unity Platform Robert Kyagulanyi Ssentamu yekkokodde enguudo embi eziri mu bendobendo lya West Nile zagambye nti zigootaanyiza enteekateeka ye eyokunoonya akalulu era, bwaatyo asabye abantu mu district ye Obongi gyasookedde olwaleero bamulonde abawonye ennaku yenguudo embi zagambye nti ziremye gavument ya NRM okukola emyaka 35 gyemaze mu buyinza.\nRobert Kyagulanyi Ssentamu nga weziweredde saawa munnaaana abadde yakatuuka mu district emu yokka eye Obongi ku district esatu zaalina okutalaaga olwaleero okuli Moyo ne Adjuman.\nRobert Kyagulanyi ssentamu asinzidde mu district ye Obongi naagamba nti newankubadde yakedde mu bunyonyi okuva mu districy ye Yumbe eri kinnya nampindi ne district ye Obongi , kimutwaalidde asaawa mpitirivu okutuuka mu district ye Obongi mu kifo kyabadde alina okusisinkaniramu abalonzi olwenguudo embi ennyo.\nKyagulanyi agamba nti katonda abayambye nekiba nti obudde nebibeera nti bubadde bwamusana singa bibadde biseera nga byankuba tebandisobodde kutuuka, era ono yewuunyiza enguudo gavument zeyeewana nazo nti ekoze mu kitundu kya West Nile gyeziri.\nOno oluvudde mu Obongi ayolekedde district ye Moyo wabula olugendo lwe luzeewo omukoosi okumala esaawa nnamba nekitundu olwoluguudo olukulu oludda mu district ye Moyo okubooga olwamazzi agaalusalako.\nEmmotoka ennene zokka zezisobodde okusomoka amazzi gano agawezaako kilometer nnamba era abamu bakozeseza maato agaasibwaako abatuuze okusomoka okutuuka emitala..\nEmmotoka okuli ezabannamawulite nazo tezisobodde kusomoka mazzi gano ekiretedde olugendo okusanyalala okumala akaseera.\nKyagulanyi mukwogerako nebannamawulire ku mbeera eno, agambye nti enguudo nga zino zandibadde zikolebwa wabula ensimbi ezandizokoze zibbibwa mu buli bwenguzi nokusaasaanyizibwa ku bintu ebitayamba ggwanga nga okugula ebyokulwanyisa ebyolutatadde ate ebikozesebwa okulwanyisa abawakanya gavument


Bukedde Online - Abalimi b'emmwanyi e Lwabenge basabye Gavumenti okutereeza ebbeeyi beenyumirize mu bulimi\nAbalimi b'emmwanyi e Lwabenge basabye Gavumenti okutereeza ebbeeyi beenyumirize mu bulimi\nAba Twaweza bafulumizza alipoota ku bantu abafunye obuyambi bwa Gavumenti mu COVID\nEnsi kuyiiya: Wuuno nnamukadde w'emyaka 75...\nABALIMI b'emmwanyi mu ggombolola y'e Lwabenge e Kalungu kwe basinzidde okusaba Gavumenti nti tekoma kubakunga wazira ebaterereze ebbeeyi yaazo nga tekyukakyuka kukka nnyo kubanga ne bafiirwa ze bassaamu.\nRonald Kyobe ng'alaga emmwanyi ze. Ebifaananyi bya Ssennabulya Baagalayina\nBagiwabudde ne ku ky'okubagabira endokwa,ebigyimusa n'ebirala nti ebyo byokka tebiymba kwagazisa mulimi kusimba mmwanyi nga ky'eragira mw'ezo ze bazze babagabira abantu mu buli sizoni ya nkuba ne bazikaliza ku makubo ne ku bifugi.\n"Gavumenti essaamu obutitimbe n'obutitimbe bw ssente mu pulogulaamu y'aokugabira abalimi endokwa naye ziganyulwamu bannasale bbeedi bokka nga y'ensonga lwaki ne pulogulaamu y'ebigyimusa n'ebirala,yekiikiddwamu abasuubuzi abenoonyezaamu ez'amangu",bwe bakaatirizza.\nJoseph Musese ow'e Kabaale-Kibisi ng'alima kika kya Cutting ng'azigyimusa n'obusa bw'ente n'obwembizzi nti bumala emyaka ettaano mu ttaka agamba nti annaasimba emmwanyi talinda lwe bannaamuwa ndokwa za bwerere alyoke asimbe oba okuweebwa ebigyimusa agyimuse.\nOmu ku balimi, Francis Kibira\nN'agattako nti ab'ekika ekyo ssi balimi batuufu nga y'ensonga lwaki bwe buli lwe babibagabira babiragajjalira nti naye Gavumenti bw'etereeza akatale k'emmwanyi ne zirinnya ebbeeyi eya wagulu kijja kuwaliriza abantu bonna okuzeesimbira bokka.\nMusese awabudde ne ku bika by'ebika nga Cutting,Elite ne zinnansangwa nti zonna zibala kasita zirabirirwa mu ndabirira entuufu n'okuziwa obudde obumala wadde nga Cutting y'azisingako mu kubala empeke ennene.\nAgattako nti Cutting olw'obutabeera na mulandira ogwa luwagga yetaagamu enkizo mu budde n'okulabirirwa naddala mu budde bw'ekyeya nti awulira mangu omusana kubanga emirandira egigye giriira kumpi.\nOmulimi David Ssegawa ng'ava okulima okunoga emmwanyi\n"Akatale nga kabaddewo akatakyukyuka,omulimi n'atunda emmwanyi ze ku bbeeyi asobolera ddala bulungi okwetuusaako buli kimu naye kati nga kiro ya kasse eyagulako e 5700 /= ng'obudde buno egula wakati wa 3700 ne 3900 kinnafuya saamu ssenteze",Musese bw'akaatirizza.\nN'awagirwa Francis Kibira ng'agamba nti Gavumenti okubaterereza mu bbeeyi ky'ekisinga okubagabira ebikola mu by'obulimi kubanga mu 2019 bazitundira wagulu kati nga zakka kyokka ebigulwa ng'eddagala bibaseerwa.\nAte Ronald Kyobe ng'alima Elite yagambye nti nnungi nnyo nnyo ku muntu atandika okulima emmwanyi kasita afuna ensingo ezanogebwa ku bika ebituufu naye abantu bazekanasa nti baagala za Cutting.\nMusese ng'alaga emmwanyi ze\nWano ng'alaga obusa bw'ayiwa mu mmwanyi ne buziriikiriza\n"Abantu olw'okuba tebasing'aniddwamu kirowoozo kisimba mmwanyi bakitwala nga Gavumenti ezibakako obukasi ne baziragajjalira nga balowooza nti gye bafiiriza",Kyobe bw'annyonnyola.\nBakkiriziganyizza ne Ssentebe wa LCIII e Lwabenge David Sseggawa nti obulimi bugagga naye nga bufunira ataddemu ssente ng'alina ekiruubirirwa ky'obutazifiirwa ng'oyo y'abufunamu eky'okulya n'amagoba ga ssente.\nSseggawa annenyezza abakungu ebekomya ebintu ate bo bennyini bye bayisa okuyamba abalimi n'ajjuliza obuwumbi e 145 obwayisiddwa mu bajeti nti bwakuwolebwa abalimi kyokka ne batannyonnyolwa makubo gayitibwamu kubufuna.\nAkunze abavubuka bavve mu kwagala eby'amangu nti betabe mu bulimi naddala obw'emmanyi nti zijja kubagasa nnyo mu bukadde bwabwe n'asaba ne bakulembeze banne okukola kye kimu nga bye bakubiriza abalala okukola nga n'ewaabwe gy'ebiri.\nNkumba etuusizza ttiimu bbiri ku fayinolo za Volley Ball


Bukedde Online - Akabi k’omusajja okutabaalira mu bawala abato\nAkabi k’omusajja okutabaalira mu bawala abato\nOw’ebbali ancamula okusinga ow’awaka\nBiibino ebiriikiriza obuggya n’ebbuba mu...\nAdded 9th July 2019\nOMUZE gw’abasajja okuganza abawala abato be batuuse n’okuzaala guluddewo. Abeenyigira mu muze guno balina ensonga zaabwe.\nAbasajja bagamba nti abawala bano balina engeri gye babacamulamu ne baddamu endasi, oluusi ekitabaawo nga bali n’abakazi abakulu.\nEkirala bagamba nti abawala bano baba n’obudde bungi bwe bawa abasajja kubanga omusajja asobola okumusisinkana essaawa yonna ne wonna w’amwagadde, oluusi ekiyinza obutabaawo ku bakyala abakulu, kuba beekwasa emirimu.\n Endabika y’omuwala n’omubiri gwe biba biteeka omusajja mu mbeera y’obwagazi okusinga mukazi wattu asooka okukekejjana n’oluusi okusooka okwekwasa obusongasonga ebinyiiza omusajja.\n Okuggyako ng’ogudde ku muyaaye oba ennaku zino be bayita abakuuzi, naye abawala bano tebabeera kizibu nnyo eri omusajja mu kumupeeka ensimbi, kubanga ebyetaago byabwe biba bitono bw’obigeraageranya n’omukazi omukulu.\n Abasajja baagala nnyo embeera z’okubatega obumasu n’okubafaako oba kiyite okubasuusuuta ate nga kino kuzannya n’akwagala mu bawala naddala ennyambala, obuyonjo, amannya ge bayita abasajja nga bbebi, hanni n’amalala.\nOBUZIBU ABASAJJA BWE BOOLEKEDDE\nOmusajja akyatabaala mu bawala abuto manya waliwo embeera z’oyolekedde eziyinza okukuviiramu akabaate okugeza;\n Olowooza omuwala ono omuliko wekka, talinaayo bwe benkanya myaka? Ajja kukumalira obudde bungi ate nga tolina ky’ogenda kumufunamu.\nObuyonjo bw’abawala bano oluusi bubeera bwa ku ngulu naye ng’ebitundu bye ebyekyama tafuba kubiyonja ekiyinza okukuleetera okufuna endwadde ate n’oziwereba mukyalawo.\nAbawala abamu baba n’akatijjo ekiyinza okuviirako mukyala wo okumanya ebigenda mu maaso okukkakkana ng’amaka gasasise.\n Ojja kwesanga nga ssente ze wandikozeemu ebizimba amaka gammwe ate ozisaasaanyiza ku muwala ono, ate nga tojja kumufunamu, kubanga alina n’abalala abamuganza.\nSSENGA WA BUKEDDE,\nAnthony Joshua addamu kuzannyira ku butaka\nOweebikonde bamutulisizza omumwa\nEkyamazima ManU yatusinze eddiba - Guardiola\nAbantu abasinga okudaaga n’omukwano\nEbirungi ebiri mu mukazi okutyaba enku ne ziwera\nNtegeera ntya anjagala?


Bukedde Online - Bakadogo 10,000 bayiiriddwa mu ddwaaniro battunke ne bakyewaggula mu South Sudan\nEmpaka z'okunoonya abayimbi zigobye\nEmbaga ya Lutaaya ne Irene baakasonda obuk...\nAdded 10th January 2014\nOLUTALO lw’omu South Sudan lukaaye!! Abaazirwanako ne bakadogo 10,000, gavumenti ebawadde emmundu n’ebikola mu lutalo n’ebayiwa mu ddwaaniro bafaafagane ne bakyewaggula ba Machar.\nOLUTALO lw’omu South Sudan lukaaye!! Abaazirwanako bonna ne bakadogo 10,000, gavumenti ebawadde emmundu mpya ttuku n’ebikola mu lutalo n’ebayiwa mu ddwaaniro bafaafagane ne bakyewaggula ba Dr. Riek Machar.\nPulezidenti Salva Kiir, yawadde abantu baabulijjo mu bitundu omuli bakyewaggula essaawa 24 okubyamuka oba si ekyo ebinaddirira tebamunenya kubanga kati we bituuse, agenda kukola buli ekyetaagisa okununula enzizi z’amafuta n’ebitundu byakyewaggula bye baamuwambyeko.\nWaabaddewo ddukadduka mu bibuga Bentui, Mayom, Rubkona, Mayiendit, Payinjiar, Leer, Guit, Panrieng, Abiemnom ne Koch mu ssaza Unity State erisinga okusimwamu amafuta nga lino lyawambibwa bakyewaggula wiiki bbiri eziyise.\nAbajaasi ba SPLA nga bafuna ebiragiro ku kitebe ky’amagye e Juba ku Lwokuna.\nNe mu bibuga; Bor, Akobo, Ayod, Fangak, Padak, Pibor, Pochalla ne Waat, enkumi n’enkumi z’abantu baakuluumulukuse nga baddukayo okweyongerayo mu masoso g’ebyalo oluvannyuma lw’okutemezebwako nti amagye ga gavumenti (SPLA) gategese okukola ennumba ez’omutawaana omuli n’okusuula bbomu.\nMujje nga mulaamye - Bayeekera\nAbalwanyi ba Dr. Machar balabudde amagye ga gavumenti agategeka okubalumba nti gagende nga buli mujaasi amaze okulaama kubanga tewali ajja kubasimattuka ne babawa amagezi naddala abavubuka abatali batendeke n’abaazirwanako be baajereze nti baggwa dda ku mpangala nti balowooze ku famire zaabwe nga tebanneetwala bokka mu ttambiro.\nEnsonda mu gavumenti e Juba zaategeezezza nti abajaasi ba SPLA abasinga obungi bamaze okuyingira amasaza; Unity, Jonglei ne Upper Nile ng’essaawa yonna bakola ennumba okuva mu buli nsonda ez’amasaza ago bageddize.\nOwa SPLA ng’akuuma ekitebe ky’amagye mu kibuga Juba.\nGen. Kiir akoze ddiiru n’abacuba\nNg’oggyeeko abaazirwanako n’abavubuka, SPLA egenda kulumbisa n’ekibinja ky’abalwanyi abakulirwa omulwanyi David Yau Yau, eyakoze ddiiru ne Gen. Kiir okumuyambako.\nOmwogezi wa SPLA, Col. Phillip Aguer yategeezezza nti enteekateeka zonna ziwedde ez’okweddiza ebitundu abayeekera bye baawamba n’agamba nti SPLA emaze okwebungulula amasaza ago.\nDr. Machar alabudde UPDF\nWabula akulira bakyewaggula, Dr, Machar yagambye nti ekiwaga Kiir ge magye Uganda ge yayongedde okuyiwa mu South Sudan kyokka n’alabula abajaasi ba UPDF nti bagenda kufiira bwereere kubanga ensonga ze beeyingizzaamu tezibwako.\nOmwogezi wa Bakyewaggula, Moses Ruai yagambye nti bakimanyi nti Uganda yayongedde ku bungi bw’abajaasi mu South Sudan nga kati erina abajaasi nga 4,500 n’ebyokulwanyisa eby’amaanyi okuli ttanka n’ennyonyi ennwaanyi munda mu South Sudan.\nWabula yagambye nti abajaasi ba Uganda boolekedde okufiira obwereere singa kanaabatanda ne balumbagana abantu abali mu kulwana okununula ensi yaabwe.\nUPDF yagenda kutangira kittabantu - Gen. Katumba\nOmuduumizi wa UPDF, Gen. Edward Katumba Wamala yategeezezza nti Uganda yasindise amagye mu South Sudan okutangira ekittabantu ekyabadde kigenda okubalukawo olw’okulwagana okwesigamye ku mawanga wakati w’aba Dinka n’aba Nuer.\nGen, Katumba Wamala yagambye nti Uganda yabadde teyinza kulinda mbeera kusajjuka okuvaamu ng’ebyali e Rwanda mu 1994, abantu abasoba mu 800,000 bwe baatemulwa mu kulwanagana wakati w’aba Tusti n’aba Hutu.\nYategeezezza nti Uganda olwakitegedde nti olutalo lw’omu South Sudan teruli wakati wa Kiir ne Machar wabula wakati w’ab’amawanga, Pulezidenti Museveni kwe kulagira UPDF okusitukiramu.\nOkulwana mu South Sudan kwabaluseewo nga December 15, omwaka oguwedde abajaasi b’eggwanga ly’aba Nuer bwe baagezezzaako okuwamba gavumenti ya Kiir kyokka abajaasi ab’eggwanga lya Dinka ne babalemesa era okuva olwo olutalo luyinda nga kati lwakafiiramu abantu abasoba mu 1,500 ate 250,000 babundabunda.\nEnteseganya z’okukomya olutalo ezibadde ziyindira mu kibuga Addis Ababa ekya Ethiopia zizzeemu omukoosi olw’obukwakkulizo obwasiddwaawo enjuyi zombi.\nTtiimu ya Dr. Machar yavudde mu nteeseganya oluvannyuma lwa gavumenti ya Kiir okugaana okuyimbula bannabyabyufuzi abasatu abakyakwatiddwa ku bigambibwa nti baali mu lukwe lw’okuwamba gavumenti.\nOmwogezi wa ttiimu ya Machar, Yahanis Musa Pauk yaganbye nti okuggyako nga bannabyabufuzi bonna bayimbuddwa, bo tebalina kye bagenda kuteesa na Kiir.\nPulezidenti Kiir naye yataddewo obukwakkulizo nti okuyimbula abasibe abo takirinaamu buzibu singa enteeseganya ziggyibwa mu Addis Ababa ne zidda e Juba nti olwo abasibe ajja kubayimbula bazeetabemu emisana n’oluvannyuma bazzibwe mu kkomera buli kawungeezi.\nKino bakyewaggula baakigaanyi ne bagamba nti emmundu k’egira eramula!\nAnnyise omwana wa muggyawe mu buugi\nNamatovu bimusobedde nga bamubanja Lutaaya\nAbadde avuga atamidde\nPulaani ze nnaleka Mayiga azikoze - Dan Muliika


Ensonga Eziremesa Abakazi Okusindika Omwana Mu Leeba - The Bed Room Teacher\nEnsonga Eziremesa Abakazi Okusindika Omwana Mu Leeba\nABAKAZI okulongoosebwa nga bazaala, edda nga kyeraliikiriza naye kati bangi be basalawo balongoosebwe.\nOkunoonyereza okuliwo kulaga nti, abawala atandika okuzaala ennaku zino tebakyayagala kusindika baana basinga kwagala.\nOmusawo omukugu mu mbeera z’abakazi agamba nti, kituufu abakazi abamu bwe batuuka mu ddwaaliro baba baagala babalongoose nga batya obulumi naye nga waliwo ensonga endala eziteewalika ezireetera omukazi okulongoosebwa era ze zino:\nAmagumba amatono: Waliwo abakyala abalina amagumba amatano ate nga mampi nga tegasobola kuwanirira na kusindika mwana. Kino kiri mu bakyala abampi.\nAbasawo obumpi buno babupimira ku bunene bw’ekigere ne bamanya oba omukazi taasobole kusindika mwana aba asobola.\nOmwana okulegama mu magumba: Mu mbeera eno omwana akula adda mu magumba.\nOkuzaala kugenda okutuuka nga takyasobola kuyita mu magumba ago okuggyako okulongoosa nnyina omwana ne bamuggyamu. Obukazi obufunda: Mulimu abakyala abalina obukazi nga bufunda. Bano obukazi bwabwe buba tebusobola kunaanuuka bulungi omwana n’ayitawo.\nObulwadde: Singa omukazi agenda okuzaala abeera n’obulwadde obw’entunnunsi oba omutima, kiyinza okumubeerera ekizibu okusindika omwana.\nOmubiri gubeera munafu nga tegusobola kufuna maanyi geetaagisa kusindika mwana abasawo ne basalawo okumulongoosa.\nOmwana okwekyuusa: Omwana alina kusoosa mutwe olwo ebitundu ebirala ne bigoberera.\nKyokka waliwo abasoosa amagulu oba emikono. Ono tewaba kirala kikolebwa okuggyako okumulongoosa.\nEmyaka: Abawala okuva ku myaka 12 -17 amagumba gaabwe gaba mato nga tegasobola kusindika mwana. Mu ngeri y’emu n’abakazi okuva ku myaka 40 n’okweyongerayo, amagumba gaba gakaddiye nga tegasobola kusindika mwana.\nAbakyala abasinga abafuna embuto nga bakuliridde mu myaka balongoosebwa bulongoosebwa omwana n’afuluma.\nEnkula y’omwana: Waliwo abaana ababeera ababiri oba abasatu nga maama waabwe mufunda oba omubiri gwe munafu okusindika abaana bano bonna.\nAbasawo kye bakola kuba kulongoosa maama waabwe. Ekirala omwana ayinza okuba omu naye nga munene ekisusse n’agaana okuyitawo.\nOlubuto okukulira mu nseke: Mu mbeera ng’omwana yakulira mu nseke, maama we aba alina okulongoosebwa omwana basobole okumuggyayo. Omusawo atangaaza nti omukyala yenna atagwa mu biti ebyo waggulu yandibadde asindika omwana bulungi.\nEky’okutya obukazi okuleeguulukuka kikyamu kubanga kino kya butonde buddawo ng’omaze okuzaala.


Bukedde Online - Ensi kuyiiya: Wuuno nnamukadde w'emyaka 75 akuba bbulooka okukira abavubuka, akyalina sitamina!\nABAVUBUKA bangi banyooma emirimu olwo ne badda mu kwekubagiza nga bwebatalina mirimu n’obwavu obubalemesa okubaako kye beekolera mu bulamu.\nGgwe omuvubuka eyeekubiriza obutabeera na mirimu naddala egyo gye wasoma kuba egiriwo mukyaafu, sisinkana mukazimukulu Christine Nansubuga Lwemwa ow'emyaka 75, eyimirizzaawo obulamu bwe ku mulimu gw'okukuba bulooka.\nOno ayimirizawo famire ye, okuweerera abaana n'abazukulu n'okuyimirizaawo famire mu ngeri z'enjawulo okukakasa nti ye n'ebennyumba ye babeera mu bulamu obulungi era obweyagaza.\nENTANDIKWA Y'OBULAMU BWE\nNansubuga mutuuze we Masooli mu Kasangati Town Council mu distulikiti ye Wakiso, yakoma mu P.6 okusoma ku kyalo Masooli kwe yafunira omusajja n'azaala abaana musanvu eyafa mu 2005.\n"Oluvannyuma lwa baze okufa, nalina okuyiiga ku ngeri gyengenda okweyimirizaawo n'abaana omusanvu be yandekera. Wano natandika okukola emirimu gy'enjawulo okulaba nga famire efuna eky'okulya n'okubatwala ku ssomero", Nansubuga bw'agamba.\nMu 1970 yatandika okutema amabidde ng'agagula mu byalo okusogola omwenge omuganda abangi gwe baakazzako ‘mwenge bigere'. Ono era yalinaga enva endiirwa nga muno mwe yajjanga ssente z'okumuyimirizaawo.\n"Mu 1980 nakola ekirabo ky'emmere ku nkulungo y'okubbiri mu minisipaali y'e Kawempe. Mu 2000 nga baze tannafa natandika okukuba bulooka gwe nafuula omulimu n'okutuusa leero. Abantu abasinga mu kiseera ekyo bansaasiranga kyokka nga nze ndi mumalirivu era sejjusa kuba omulimu gukuumye obulamu bwange bulungi", bw'annyonnyola.\nWadde ng'abaana be bakuze era nga basobola okumuwa obuyambi obw'enjawulo, Nansubuga akyakuba bulooka era ng'olunaku okuba 3000. Agamba nti kino akikola kuba yamanyiiga okubeera ku mulimu nga nakyo kimuyambye okwekuuma nga mugumu.\nEkimu ku by'asinga okwesiimisa mu mulimu gumu kwekusomesa n'okukuza abaana be nga mu kiseera basobola okumulabirira nga ng'asobola okuweerera ne bazzukulu be.\nMu bbulooka zino akozeemu erinnya era abantu ki kitundu era nga bamumanyi ng'omukazi omukadde omukozi ng'abantu bangi naddala abakyala abamuyigiddeko nabo ne batandika okukuba bulooka nga kati tebakyasabiriza.\n"Okukuba bulooka kulinga kukola dduyiro ky'agamba nti kimuyambye okukuuma omubiri gwe nga mulamu nga lw'aba takubye bulooka anafuwa nawulira nga mugonvu nnyo.\nNansubuga waliwo lw'aba ayagala okukuba bulooka ennyingi n'afuna abavubuka ku kyalo b'asasula ssente okuzimukubirako n'okuzimupangirako tanuulu.\nAmazzi kimu ku bimusomooza naddala mu kiseera ky'akasana kuba ekisenyi ekirinanyeewo waliwo lwe kikalira olwo ng'alina kugagula ng'ekidomola akigula 500/-. Wano bw'abulwa ssente abeera aolina okuyimiriza omulimu.\nMmotoka y'enku egula 450,000/- ng'oluusi bw'aba tazirina kimutwalira ebanga okupanga tanuulu kyokka nga bakasitoma babeera bamubuzza.\n"Ettaka lye nkubamu bulooka nalyo lya kugula ng'erivaamu bulooka 1,000 ndigula 200,000/-. Enkuba bw'etonnya bulooka zonooneka nnyo", bw'agamba.\nKALANTIINI TEMUYISIZZA BUBI\nPulezidenti w'eggwanga bwe yali ayimirizza emirimu egyenjawulo mu kaweefube w'okulwanyisa ekirwadde kya COVID-19 ogw'okuzimba yagulekawo nga kino kitegeeza nti omulimu gwa Nansubuga gwali gukyetaagibwa kuba abazimba baali betaaga bulooka.\nOBUBAKA ERI ABAGAYA EMIRIMU\nNansubuga agamba ku myaka 75 asoboola okwetusaako buli kimu kyokka waliwo abavubuka abatayagala kukola nga balinda kubba. "Ssente y'ekibi terimu ssannyu okujjako ebikolimo", bw'agamba.\nAbakyala bangi kasita bafiirwako abaami baabwe batandika okwekubagiza n'okweyita bannamwandu wabula nga singa omuntu amalirira asobola okweyimirizaawo.\nChristine Nansubuga Lwemwa\nMasooli mu Kasangati Town Council\nOBUBAKA ERI ABAGAYA EMIRIMU Nansubuga\nAbasumba mukomye okukotoggera ennyimba z'eddiini-Peter Butrous\nEyayokera bba mu nju n'abaana bamulaze ebifaananyi by'emirambo mu kkooti n'akaaba\nEbya Kasiwukira; Eyali mu lukwe afuuse mujulizi wa Gavumenti\nOmuzigu ayiiridde aba famire asidi


Abakugu bali ko bye batangaazizza ku nsigo enjiiye | NTV\nHome » News » Akawungeezi » Abakugu bali ko bye batangaazizza ku nsigo enjiiye\nDr. James Nsaba Butoro\nAbakugu bali ko bye batangaazizza ku nsigo enjiiye\nDr Ambrose Agona omukugu mubyobulimi era nga y'akulira ekitongole kyebyobulimi ki National Agricultural Research Organisation NARO agamba tekinologiya ono akozesebwa mukukola eddagala erikozesebwa okugema abaana enddwadde nga measles, akafuba nebirala.\nBwoyogera ku nsiggo enkolerere bangi kubanauganda kyebasinga okumanya z'ensiggo ez'ebirime, kyoka tebamanyi nti tekinologiya ono akozesebwa nnyo mubyobulamu.\nBano webasinziira nebategeza nti omuntu bweba basobola okumutekamu eddagala erimusobozesa okulwanyisa enddwadde ekintu kyekimu kyebagala okukola mubimera n'emubisolo.\nOkunonyereza kwebakoze kulaga nti bafuna ensiggo okuva mu kamulali nezitekebwa mu bitooke era ebotooke byebafuna bisobola bulungi okulwanyisa obulwadde obukwata ebitooke.\nMu desemba w'omwaka oguwedde pulezidenti Museveni yagaana okusa omukono ku bbago eryali ligenderedwamu okulambulula enkozesa y'ensiggo enkolerere nga alina byeyemulugunya era nalizaayo mu palamenti.Dr James Nsaba Buturo y'omu kubabaka abasimbidde ebaggo ekkuuli.\nPulezidenti agamba nti lino bweriba wakulisaako omukono balina okumukakasa nti ensiggo ennansi tezigenda kusanyizibwa. Banasayansi bamwanukudde.\nOkubaganya ebilowozo ku tekinologiya ono nga kugenda mu maaso banasayansi w'ebyobulimi bagamba nti banabyabufuzi abatamanyi byasayansi berimbise mubyebatategera ekigenda okuzingamya ebyobulimi mu ggwanga nga kyandiremesa okutuusa uganda kukigendererwa kyaayo ekyokugagawaza banauganda.\n‹ Omusajja alumbye mulamu we n’omwana n’abatema\nBody of female KCCA enforcement officer found in a trench in Bwaise ›


ULEZIDENTI Museveni atuuzizza olukiiko lwa Kabinenti olusembeyo mu kisanja kye ekyokuna ekiggwaako ku Lwokuna olujja nga May 12m lw’agenda okulayizibwa okutandika ekisanja ekyokutaano.\nOlutuula lwa Kabinenti luno olutudde mu maka g'Obwapulezidenti e Ntebe, bwe luwedde ku ssaawa ez'amalya g'ekyemisana, Pulezidenti agabudde Baminisita be ekijjulo makeke , kwe yasinzidde okwogera ku bituukiddwako mu kisanja kino.\nEkiwandiiko ekifulumiziddwa amaka g’Obwapulezidenti olwaleero, Museveni asiimye Kabinenti ye nti yabuzeeko katono okutuusa Uganda ku mutendera ogw’enkulaakulana oguyitibwa “Middle Income” (eggwanga lwe libeera ng’abantu abasinga obungi nga bali bulungi mu byenfuna ate ng’omuwendo gw’abaavu guli wansi nnyo).\nPulezidenti ayogedde ebimu ku bituukiddwa mu myaka 30 egy’obukulembeze bwe n’annyonnyola nti mu 1986 NRM lwe yajja mu buyinza, Uganda yali etubidde mu bizibu bingi kyokka ebisinga kati bikoleddwako.\nAgambye nti ekisanja ekijja kigenda kubeera kyangu kubanga NRM egenda kubeera ng’ettaanya buttaanya n’awa ebyokulabirako nti enguudo zikoleddwa, amasannyalaze kati gabunyiziddwa, eggwanga litebenkedde bulungi. " omwaka 2019 we gunaatuukira, Bannayuganda bajja kuba batandise okulya ku ssente ez’amafuta kubanga ekyokuzimba omudumu okutambuza amafuta bikoleddwako.\nOmumyuka wa Pulezidenti Edward Sekandi yeebizza Pulezidenti olw’ekijjulo ky'abagabudde wamu n’okubalung'aamya mu nsonga ezitali zimu ate Katikkiro Rugunda agambye nti wadde wabaddewo okusomoozebwa, Kabinenti ebadde bumu mu nsonga zonna.\nOBUNKENKE Wadde Baminisita , Pulezidenti abagabudde ekijjulo, abamu baakiridde emitima gibali mu mitwe olw’okutya nti bandisuulibwa mu kabinenti eddako.\nBaminisita kumpi 30 tebagenda kudda mu Palamenti Eyekkumi oluvannyuma lw’abasinga okuwangulwa mu kulonda kw’ababaka ba Palamenti ate abalala tebeesimbyewo nga bagamba nti bannyuse eby’obufuzi oby’okuvuganya.\nPulezidenti Museveni waakulayizibwa ku Lwokuna nga May 12, 2016 ku mukolo ogw’Ebyafaayo ogutegekeddwa e Kololo nga gavumenti eyise abakulembeze b’amawanga 50 okugwetabako. Bw’abaana tannalayizibwa, olukiiko lwa Baminisita lusuubirwa okusattululwa olwo, Abawandiisi ab’enkalakkalira bakole nga baminisita olutuusa Museveni lw’anaalangira Baminisita abapya.\nKabinenti empya , Pulezidenti waakugirangira oluvannyuma lw’okulayizibwa kw’ababaka baPalamenti nga May16, 17 ne 18, 2016 n’okulondebwa kwa Sipiika n’omumyuka we nga May 19, 2016.\nPulezidenti ajja kusooka kulonda Mumyuka wa Pulezidenti akakasibwe palamenti yonna wamu n’oluvannyuma alonde Katikkiro naye akakasibwe palamenti yonna ate bo Baminisita abapya baakukakasibwa akakiiko ka Palamenti akakasa abalondebwa Pulezidenti.\nPalamenti bwenaamala okukalayizibwa n’okukakasa baminisita, omulimu omukulu gw’ejja okusooka okukola gwa kwanjulirwa bajeti y’eggwanga , ejja okusomwa Minisita w’Ebyensimbi mu Wiiki ey’okubiri eya June 2016.


Bukedde Online - Firimu ya Museveni bagigaba nju ku nju\nKatugunywe abaana balikola ezaabwe!\nOmusajja ng’agabira ab’e Kitebi firimu.\nABAAZANNYA firimu ya “The Journey of Uganda” ab’ekibiina kya ‘Twerwaneko Group’ okutambuza obutambi bakutandikidde mu ggiya.\nKati balumba nnyumba ku nnyumba nga bazigaba gy’obeera nti banoonya kalulu. Owoolugambo waffe atugambye nti abakulu bano gye buvuddeko baabayise ne babasika mu mukono hhamba okubaawa ku ssente ne bafuna amaanyi agazitambuza okuzituusa ku bantu bonna bamanye ebirungi NRM ne Museveni bye bakoledde abantu.\nN’abalabi ba Bukedde TV baabateereddewo ddiiru mwe bagenda okuyita okwewangulira omudidi. Bw’olaba firimu eno ku Bukedde TV, osindika obubaka ku by’oyize mu firimu eno ku 8338 eya Bukedde TV. Olina okuteekako amannya go weewangulire ssente okuva ku 100,000/- okudda waggulu


Bbeeyi y’amasannyalaze yalinnyisiddwa okuva nga January, 01, 2017. ERA egamba nti bbeeyi erinnya olw’okupaala kwa doola.\nEKITONGOLE ekivunaanyizibwa ku kugereka ebisale by’amasannyalaze mu Uganda ekya Electricity Regulatory Authority (ERA) kyayongezza bbeeyi y’amasannyalaze okuviira ddala ku gakozesebwa mu maka okutuuka ku g’amakolero ebitundu 11 ku 100.\nBagamba nti mu September, 2016 kyali kibeetaagisa 3,375.45/- okufuna doola emu kyokka we gwatuukira November, nga kyetaagisa 3,630.22 okufuna doola emu. Bano bagamba nti ebintu ebisinga ebikozesebwa omuli tulansifooma, kkebo, n’amafuta ga dizero bigulibwa mu ddoola.\nOkusinziira ku miwendo emiggya, abamasannyalaze g’awaka n’obuduuka obutono baakusasula 696.9/- okuva ku 623.6 buli yuniti okutandikira ku yuniti eya 16 nga 15 ezisooka zaasigaddeyo ku 150/-.\nAba suubula obuwunga bakaaba lwa masannyalaze.\nEmiwendo emiggya gigenda kusasulwa bakasitoma ba UMEME 900,000 ate ng’abo abafuna amasannyalaze okuva ku kkampuni endala omusanvu tebakwatibwako miwendo gino.\nOkusinziira ku miwendo emiggya, KCCA etwala ekibuga Kampala, ebibuga ebirala ne munisipaali, byayongezeddwa ssente z’okwakisa amataala g’oku nguudo okuva ku 606.2/- okutuuka ku 679.7/- buli yuniti.\nLoodi Meeya wa Kampala Erias Lukwago yagambye nti kino kyakwongera okukalubya enzirukanya y’emirimu mu Kampala mu mbeera y’ebyensimbi eriwo nga n’embalirira yasaliddwa okuva ku buwumbi 563 n’edda ku buwumbi 314.\n“Amasannyalaze ge tukozesa ng’ebibuga tubeera tulina okuyambibwako Gavumenti ng’etusasulirako ekitundu kubanga gabeera mangi nga bwe tugamba okugeesasulira tuyinza okumaliriza nga tetulina birala bye tukoze”, Loodi meeya Lukwago bw’agamba.\nAbalala abakola emirimu gya ssente omuli abookya ebyuma, abakuba amazzi n’abalala baayongezeddwaako 63/- ku ze babadde basasula wakati w’essaawa 12:00 ez’oku makya okutuuka ku 12:00 ez’akawungeezi.\nMu ngeri y’emu abalina ebyuma ebitonotono ebikozesa amasannyalaze okutuuka ku 500 KVA baayongezeddwa 575.1/- okuva ku 523/- ze babadde basasula.\nSsentebe wa kkampuni ezikuba obuwunga mu Kisenyi abeegattira mu kibiina kya Kisenyi Millers Association, Hajji Badru Kaweesa agamba nti embeera eno eringa egenderera okubagoba mu bizinensi.\nOm usuubuzi ng’akuba emmere y’enkoko\n“Tugenda kuva mu buzinensi kubanga tubadde tukaaba nga tebannayongeza kati bwe babeera nga bongezza kitegeeza nti embeera egenda kwongera kukaluba n’ekiddako kuva mu bizinensi kubanga tujja kuba nga tetukyasobola kuddukanya bizinensi zaffe,” Hajji Kaweesa bw’agamba.\nYe ssentebe w’abeebyuma ebikuba kasooli mu Lubaga, Richard Sserwadda agamba nti okwongezebwa kw’amasanyalaze kuno kutegeeza nti gavumenti si nnesimbu ne by’eyogera nti egenda kukendeeza bbeeyi y’amasannyalaze.\n“Pulezidenti Museveni bulijjo asiiba ategeeza nga Gavumenti bw’engenda okusala ku bbeeyi y’amasannyalaze kyokka kyewuunyisa nti buli lukya tulaba gapaazibwa bbeeyi.\nKino kigenda kulinnyisa bbeeyi y’ebyamaguzi ne kampeyini ya ‘Gula Uganda, zimba Uganda egwe butaka”, Sserwadda bw’agamba.\nAbamakolero amanene abakozesa amasannyalaze wakati wa 500 KVA ne 1,500KVA, baayongezeddwa okuva ku 347.2/- okutuuka ku 383.5/- buli yuniti wakati w’essaawa 12:00 ez’oku makya ne 12:00 ez’akawungezi kyokka nga bulijjo abamakolero babadde balwana n’okusaba amasannyalaze gasalibwe okutuuka ku 178.1/-.\nSsebaggala Kigozi akulira ekibiina ekigatta bannamakolero mu ggwanga ekya Uganda Manufacturers’ Association (UMA) yagambye nti okwongeza amasannyalaze kuno kwakukosa ebyenfuna byonna okutwaliza awamu kubanga ebbeeyi ebeera ya kulinnyisibwa.\n“Wabula ffe nga bannamakolero tumaze ebbanga nga twogerezeganya ne Gavumenti n’ekitongole kya UMEME okulaba nga tuweebwa amasannyalaze ku bbeeyi entonotono”, Ssebaggala bw’agamba.\nAgamba nti bagenda kubeera n’olukiiko okusisinkana abakwatibwako ku by’amasannyalaze okulaba engeri gye bayambibwako okukendeeza bbeeyi yaago kubanga buli lw’ebeera waggulu kitta bizinensi.\nSsentebe w’ekibiina ky’abasuubuzi mu Kampala ekya KACITA, Everest Kayondo agamba nti Gavumenti yakola bubi okweggyako obuvunaanyizibwa bw’amasannyalaze kubanga yandibadde terina kusooka kukuba maviivi ku ttaka obutayongeza masannyalaze.\nCharles Lwanga ng’alaga Yinvata ezikekkereza amasannyalaze.\nAgamba nti waliwo ebintu eby’enkizo mu bulamu n’enzirukanya y’emirimu n’obulamu bw’abantu obwa bulijjo nga Gavumenti y’erina okubiddukanya ng’amazzi, amasannyalaze, bbanka n’ebirala kubanga buli lw’obirekera abantu, abalina endowooza za bizinensi bo banoonya magoba.\n“Embeera eno egenda kwongera okukalubya ebyobusuubuzi mu ggwanga kubanga bbeeyi y’ebikolebwa egenda kwongera okupaala kwa masannyalaze,” Kayondo bw’agamba.\nAyongerako nti kino era kyakukosa ennyingiza ya Uganda okuva mu kusuubulagana n’amawanga amalala naddala mu mukago gw’amawanga g’obuvanjuba bwa Afrika kubanga Kenya erina amasannyalaze ga Geothermal agali ku bbeeyi entono, Ethiopia nayo ezimbye agaayo ku bbeeyi entono, ekitegeeza nti bagenda kukolera ku bbeeyi ya wansi okusinga Uganda n’ebyamaguzi byabwe bibeera bya bbeeyi ya wansi tumalirize nga tufuuse katale ka bannaffe!


Bukedde Online - Ying. Badru Kiggundu yeewuunyizza ab'e Kenya\nYing. Badru Kiggundu yeewuunyizza ab'e Kenya\nYING. Dr. Badru Kigundu eyali akulira akakiiko ke by’okulonda mu Uganda yeewunyizza nnyo ekya kkooti ensukkulumu mu Kenya okusazaamu obuwanguzi bwa Uhuru Kenyatta n’ategeeza nti abalamuzi eggwanga balitadde mu ddubi.\nYagambye nti buli nsi ebeera n’amateeka gaayo g’egoberera, era asuubira nti ge baasinziddeko okusazaamu obuwanguzi bwa Uhuru.\nOkutegeka okulonda kwa Pulezidenti mu nnaku 60 zokka kubeera kugezesa kwa maanyi era bannansi beetaaga ssaala.\n“Simanyi oba ng’abalamuzi baatunuulidde ensonga zonna , era bamanyi eddubi lye baasudde mu nsi zaabwe. Ensobi ze baazudde sinazitegeera olwo nsooke ntegeerere ddala kwe baasinzidde okusazaamu okulonda.” Kigundu bwe yategeezezza.\nBwe yabuuziddwa eky’okuyiga Uganda kyefuna mu kulonda kwe Kenya, yagaanye okukyanukula n’ategeeza nti kino kisobola okufunika nga bamaze okwetereza ensala yonna mu bujjuvu eyabadde tennaba kufunika.\nEKITONGOLE EKIRAMUZI KYOGEDDE\nVincent Mugabo, omwogezi w’ekitongole ekiramuzi yagambye nti amateeka ga Kenya ku misango gy’okulonda ga njawulo nnyo ku ga Uganda, wadde nga fenna tusangibwa mu Buvanjuba bwa Africa.\nYategeezezza nti Ssemateeka wa Uganda agamba nti akalulu okusazibwamu, emivuyo egyali mu kalulu girina okuba nga gyali gisobola okukyusisa ebyava mu kulonda.\nAbalamuzi balina okuba nga bamativu nti osanga ssinga emivuyo egyo tegyalimu , obuwanguzi bwandibadde bwa muntu mulala.\nKyokka e Kenya amateeka googera ku mivuyo egiba gibadde mu kulonda. Abalamuzi basobola okusinziira ku bujulizi obuba buleeteddwa nga bukakasa nti mwalimu emivuyo ne basazaamu okulonda.\nYabuuziddwa ku nkola egambibwa obutaba na bwerufu etakkiriza Bannayuganda kumanya ngeri abalamuzi gye basunsulwamu.\nAbalamuzi ba Uganda akakiiko ka Palamenti bwe kabeera kabasunsula tewakkirizibwayo wadde bannamawulire.\nKino yagambye nti ne mu Kenya kiri ku bifo bimu, nga nayo balina ebifo bingi gye basunsula abantu nga tebali mu lujjudde.\nEYALABIRIRA OKULONDA E KENYA AKUKUBYEMU EBITULI\nMichael Osinde Orachi, omwogezi wa UPC era omu ku batunuulizi abaalabirira okulonda kwe Kenya, yagambye nti wadde baabakkiriza okutuuka mu bifo we balondera, kyokka abasinga tebaatuuka mu kifo we baagattiranga obululu.\nYagambye nti mu kibinja kye yalimu, Muky. Angelina Wapakhabulo naye be bokka abaatuuka e Bomas we baali bagattira obululu bwonna.\nWadde okulonda okutwaliza awamu kwali kwa mirembe, kyokka talina bukakafu nti obululu bwagattibwa bulungi kuba teyafuna mukisa gutunula ku bululu nga bugattibwa.\n“Twabuuza engeri obululu gye bwatuukanga mu kifo we bagattira, kyokka Dr. Ezra Chiloba, eyali akulira akakiiko ke by’okulonda n’atutegeeza nti bye tulaba ku ntimbe tuleme kubitwala ng’ekikulu kuba byali bya kiseera.\nBaatugamba nti empapula zennyini kwe baali balondedde zaali zijja era nga ze zijja okuba ezenkomeredde.”\nYagambye nti wadde ng’oluvannyuma empapula entono zajja ne tuzirabako, kyokka nga tetusobola kukakasa oba nga ddala ze ntuufu ze baali baggye mu bitundu ebyenjawulo.\nEzisinga baatugamba nti baali baziweererezza ku kompyuta ate ng’ezo tetusobola kuzifuna butereevu.


Bukedde Online - Rema alangiridde bw’addayo ku yunivasite\nMungobye ku kyalo naye nja kufa n’omuntu...\nREMA Namakula alangiridde nga bw’agenda okuddayo ku yunivasite e Kyambogo amalirize diguli ye omwaka guno oluvannyuma lwa bba Dr. Hamzah Sebunya okutikkirwa diguli y’obusawo.\nDr. Sebunya ne Namakula abagenyi baababuuzizza bafukamidde.\n“Mpulira essanyu nga mukyala Dr Sebunya okubeerawo ng’ajaguza okufuna ddiguli\ny’obwadokita kubanga ekikwata ku Hamzah bweriba ssanyu tusanyuka ffenna, bwe bibeera bizibu tunyolwa ffembi era noolwekyo nze nange ng’omukyala nsazeewo omwaka guno nzireyo e Kyambogo mmalirize ddiguli yange,” Rema bwe yategeezezza.\nRema ne Hamza nga bali wamu n'abayizi abalala mikwano gya Hamza bwe baasomye.\nBino Rema yabyogeredde ku kabaga ka bba Dr Sebunya ke yategekedde ku Mestil Hotel ku bitaala by’e Nsambya ku Lwokutaano nga keetabiddwaako abagagga b’omu Kampala okwabadde ssentebe waabwe Godfrey Kirumira, Hajji Hamis Kiggundu, Teopisita Nabbaale, Freeman Kiyimba n’abalala okwabadde badokita okuva e Mulago ne Sheikh Nuhu Muzaata.\nRema yeebazizza maama wa Hamzah, Hajjati Hanifah Kibirige okumuzaalira olulenzi olulungi olumanyi omukwano ogwa nnamaddala era n’ategeeza ababoogerera\nnti tebalina kye bajja kukyusa okuggyako okunuuna ku vvu.\nRema ng’akuba Dr. Sebunya oluuso.\nKirumira yawadde Dr. Sebunya amagezi nti okusoma kulungi naye abadde amusaba\nne banne abatikkiddwa nti bwe babeera n’obusobozi bafeeyo nnyo okwetandikirawo emirimu ng’amalwaliro kubanga mu Uganda gakyali matono basobole okwongera okukendeeza ku bbula ly’emirimu.\nWinnie Mabiriizi (wakati) Rema Namakula gye yakolera okukyala kwe ne mikwano gye nga bali ku kabaga k’amatikkira.\nDr Sebunya yagambye nti naye abadde akirowoozaako era engeri gy’amaze ddiguli ye ey’okutabula eddagala n’okulongoosa kati mu biseera bitono agenda kutandikawo\neddwaaliro lye ng’omuntu n’agamba nti ekirungi Katonda yamuwa omukono oguwonya abantu era basiima.\nHamza ng’agabula Kirumira ne mukyala we Suzan wamu ne Hajji Hamis Kiggundu (ku ddyo).\nShiekh Muzaata yawadde abagagga amagezi okulyanga ku ssente zaabwe nga bakyali balamu kubanga beekuumira nnyo mu mbeera y’okwelyako enjawulo ate bwe bafa abaana baabwe ne batunda ebintu byabwe byonna ne biggwaawo.


Bukedde Online - Ensibuko y'erinnya Uganda\nEnsibuko y'erinnya Uganda\nOmu afudde mu kabenje ka loole 2 ku lw’e...\nERINNYA Uganda lyava mu kigambo Buganda oluvannyuma lw’Abaswayiri abaawerekera Abazungu okujja kuno nga tebasobola kwatula nnukuta ‘b’ oba (B)Uganda wabula nga boogera Uganda bwe kityo kyonna ne kiyitibwa Uganda.\nDr. imala ng'annyonnyola.\nGavumenti enkuumi yajja kuno mu August 1894 era wadde ensi eyo gye bajjamu okufuga baagituuma Uganda kyokka baali boogera ku Bwakabaka bwa Buganda okutuusa emyaka wakati wa 1900-1919, obufuzi bwabwe nga bugaziyiziddwa, Uganda eriwo kati n'ezaalibwa.\nPhares Mukasa Mutibwa nga muwandiisi wa bitabo, mu kitabo kye ‘A History Of Uganda. The first 100 years 1894-1995’ agamba nti erinnya ly’ensi Uganda lyaggyibwa mu linnya Buganda oluvannyuma lw’Abazungu okutandika enkolagana yaabwe n’Obwakabaka bwa Buganda awo ne balyoka batuuka ne mu bitundu ebirala.\n“Erinnya Uganda, eritaaliwo lyava mu kutaputa obubi erinnya Buganda kubanga abataputa Abaswayiri okuva ku lubalama lw’eriyanja lya Indian Ocean nga be baawerekera abagenyi okujja e Buganda (abasooka baali Bawalabu), baali tebasobola kwatula kigambo Buganda.\nBagiyita Uganda era n’ensi n'eyitibwa Uganda n’okutuusa leero, Polof. Mutibwa bwe yawandiika.\nEbigambo by’eyaliko Katikkiro wa Bungereza byongera okukakasa engeri Abazungu bano gye baali bataputamu erinnya Buganda. Bwe yakyalako wano mu 1907 yaddayo ewaabwe n'awandiika ekitabo 'My African Journey' nti "The Kingdom of Uganda is a fairy tale. The scenery is different, the climate is different and most of all, the people are different from anything elsewhere to be seen in the whole range of Africa....what message I bring back….concentrate on Uganda.\n'Ekivuunulwa nti “Obwakabaka bwa Uganda bweyagaza. Obutonde bwawufu, embeera y’obudde njawufu naye ekisinga mu byonna, abantu baabwo ba njawulo ku kintu ekirala kye nnaalabye mu Africa wonna. Obubaka bwe mbakomezaawo, essira muliteeke ku Uganda.”\nDr. Fredrick Golooba Mutebi nga kakensa mu byobufuzi nga kati emirimu gye agikkakkalabiriza Rwanda ayongera okukiggumiza nti, erinnya Buganda lyakaluubirira Abazungu bwe batyo ensi gye bajjamu ne bagiyita Uganda.\n“ Uganda kyava ku Bazungu kukaluubirirwa okwatula erinnya Buganda era nga boogera Wuganda bwe lityo eggwanga ne libatizibwa erinnya Uganda. Kino kyali kityo lwa kuba wano mu Buganda we baatuukira ne basinziira wano okutuukiriza ebigendererwa byabwe,” Dr. Golooba bwe yannyonnyodde.\nAte Dr. Adam Kimala Nsubuga nga naye muwandiisi wa bitabo yategeezezza nti, Abazungu baali tebannamanyiira bigambo bya Luganda, Buganda ne bagiyita Uganda.\n“ Bwe baakitegeera era bwe baagigattako ebitundu ebirala baagituuma Uganda ate Buganda ne bagiyita Uganda ‘Proper’.\nOkutuumibwa kw’ensi eno Uganda okuva mu Buganda kyayanguwa mangu okugitunda mu mawanga amalala kubanga erinnya lyali lirudde nga limanyiddwa obutafaananako nsi ndala ezaafuna amannya amapya", Dr. Kimala bwe yannyonnyodde.


Latest News 823 - Radio Simba - Ennene\nKooti eragidde Kayihura ne Nganizi okwewozaako ku bya Besigye.\nMarch 21, 2016 August 1, 2018 Mubiru Ali\nKooti e Kasangati enkya ya leero eyisizza ekiragiro eri aduumira Police mu ggwanga General Kale Kayihura ne Wesley Nganizi aduumira police mu mambuka ga Kampala okwewozaako nga tezinnawera ssaawa mwenda eza leero, ku musango gwa Dr. Kizza Besigye gweyawawaabira ogw’okumusibira mu makage.\nDr. Besigye Kati amaze ennaku 31 mu busibe mu makage okuva akalulu k’obwa Pulezidenti lwekaggwa mu gwokubiri nga Police egumbye mu makage.\nKino kiddiridde Ssaabawaabi\nEyaakamaliriza embaga yetuze lwa mabanja.\nNamulanga Ronald myaka 34 ye yeggye mu budde nga yaakamaliriza embaga mawuuno mu gombolola ye Ibukulu e Namutumba.\nAsangiddwa ng’alengejjera ku muti waggulu nga waliwo akabaluwa akabadde kalaga amabanja agamuyinze obuzito agateeberezebwa okuba nga yageewoze okukola embaga makeke.\nPolice eyitiddwa era n’emusalayo ku muguwa era n’esaba abantu okwebuuza ku bannaabwe nga tebannasalawo ku bintu ebimu.\nPikipiki esse omuserikale wa Police.\nOmuserikale wa police abadde asaabalira ku Boda Boda mu bitundu bye Bukedi afunye akabenje ku piki kw’abadde asaabalira n’afa ng’atuusibwa mu ddwaliro.\nNamuleyi David nga abadde akulira Police mu kifo ekimu y’afudde ate abadde a muvuga Wakholi Joseph ye ali mu ddwaliro apookya\nAyogerera police mu Bukedi region Kamura Soali agamba nti enkuba ebadde ofudemba y’evuddeko kalumanyera ate nga nabo babadde bavuga ndiima. Kitalo.\nPolice eri ku muyiggo gwa mupangisa asse Landlord we .\nMarch 18, 2016 August 1, 2018 Mubiru Ali\nPolice e Iganga esitukiddemu ng’eyatega ogw’ekyayi okunoonyereza ku ngeri omupangisa gyeyakubyemu Landlord we n’amutta bweyabadde agenze okubanja ez’obupangisa .\nKino kiri mu gombolola ye Bualamagi mu disitulikite ye Iganga .\nLitusakiddwa Willy Basoga Kadaama e Iganga .\nAkabasanyizza muwalawe asindikiddwa mu kooti enkulu .\nOmusajja kaggw’ensonyi e Jina eyagombeddwamu obwala aggulo lwakukabasanya muwalawe myaka 13 n’amusiiga obulwadde , asindikiddwa mu kooti enkulu gy,aba avunaanibwa.\nKaggw’ensonyi ono Sheikh Juma Nyiri 45 eyasindikiddwa ku alimanda e Luzira aggyiddwayo Police oluvannyuma lw’okutemezebwako nnyina w’omwana nti yamufunyisizza olubuto .\nAbadde agenda okuziikibwa akubye omwasi , abakungubazi ne basattira .\nWabaluseewo katemba e Iganga abakungubazi babunye emiwabo ng’omukazi gwebabadde bagenda okuziika bw’akubye omwasi era n’asaba n’ekyokunywa.\nBono bibadde ku kyalo Nakalama trading center okuliraana ekibuga kye Iganga .\nLino litusakiddwa Solomon Baleke.\n6 banyiga biwundu lwa kulumbibwa Mbogo .\nMarch 17, 2016 August 1, 2018 Mubiru Ali\nAbantu 6 basigadde banyiga biwundu oluvannyuma lw’okulumbibwa embogo ebadde tesalikako musale ebalumbye okuva mu kkuumiro ly’ebisolo erya Kidepo Valley National Park erisangibwa mu disitulikiti ye Kaabong .\nBano omukaaga balumbiddwa nga bagenda ku mirimu gyabwe ku kyalo Agoro mu ggombolola ye Oromo ku bbalaza ya sabbiiti eno .\nInnocent Kidega Nono omutuuze mu ka kabuga ke Orom ategeezeza nti abantu bano abana be Evaline Anono omwana we ow’emyezi ena , Charles Opira , omusuubuzi w’embaawo ne Sylvia Aboto, omutuuze mu muluka gwe Lorwar n’omulala omu.\nOkusinziira ku Kidega , omukaaga gwalumbiddwa embogo enkazi eyatolose mu Kkuumiro (Kidepo National park ) lyazo okudduka ennume bbiri . Ayongerako nti babiri ku baalumiziddwa baddusiddwa mu ddwaliro lya St. Joseph Hospital – Kitgum okuva mu Health center iii .\nYe akulira ekkuumiro ly’ebisolo lino Walter Odokorwot agamba nti baakukola ku by’obujjanjabi bw’abantu bano abakoseddwa .\nAbaana 2 basirikkidde mu Nabbambula w’omuliro.\nAbaana 2 myaka 4 ne 1 bebasirikkidde mu Nabbambula w’omuliro e Wobulenzi mu disitulikiti ye Luweero.\nNnyina w’abaana bano Harriet Nassaka abadde afulumye mu nju kugenda kusiika kabalagala n’aleka akataala nga kaaka era kiteeberezebwa nti ke kavuddeko omuliro guno.\nWabula ye muganda wa Nassaka, Rose Namata agamba nti abaana bafudde kiziyiro. Ye ayogerera Police mu bitundu bya Savanah Lameck Kigozi akakasizza kino era Police etutte abakugu mu kunoonyereza balabe ekivuddeko omuliro guno. Kitalo.\nPrevious 1 … 822 823 824 … 984 Next


Ensonga Lwaki Tukwata Eky’Ekiro kya Mukama Waffe | Ogw’Okusoma\nBISOME MU Afrikaans Albanian American Sign Language Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Kwangal Kwanyama Latvian Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Ndebele Ndebele (Zimbabwe) Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n“Mukolenga bwe mutyo okunzijukiranga nze.”—1 KOL. 11:24.\nLwaki tusaanidde okukwata Eky’Ekiro kya Mukama waffe?\nOmugaati n’envinnyo ebikozesebwa ku mukolo gw’Ekijjukizo bikiikirira ki?\nAbakristaayo bawulira batya bwe balowooza ku ssuubi Katonda ly’abawadde?\n1, 2. Kiki Yesu kye yakola akawungeezi nga Nisaani 14, 33 E.E.? (Laba ekifaananyi waggulu.)\nOBUDDE buwungedde era omwezi ogw’eggabogabo gwaka mu Yerusaalemi. Ennaku z’omwezi ziri 14 omwezi gwa Nisaani, omwaka 33 E.E. Yesu n’abatume be bamaze okukwata embaga ey’Okuyitako, nga bajjukira okununulibwa kwa Isiraeri okuva mu buddu e Misiri ebyasa nga 15 emabega. Ng’ali wamu n’abatume be 11 abeesigwa, Yesu atandikawo omukolo omulala ogw’enjawulo, era ng’omukolo ogwo abayigirizwa be ba kugukwatanga buli mwaka okujjukira okufa kwe. *—Mat. 26:1, 2.\n2 Yesu bw’amala okusaba, aweereza abatume be omugaati ogutaalimu kizimbulukusa, n’abagamba nti: “Mukwate mulye.” Era akwata ekikopo ky’envinnyo ne yeebaza, era n’agamba nti: “Munyweko mwenna.” (Mat. 26:26, 27) Omugaati n’envinnyo byalina kye bikiikirira, era abatume ba Yesu abeesigwa balina ebintu bingi bye baayiga ekiro ekyo.\n3. Bibuuzo ki ebigenda okuddibwaamu mu kitundu kino?\n3 Yesu kennyini ye yatandikawo omukolo ogw’okujjukira okufa kwe. Omukolo ogwo era guyitibwa ‘Eky’Ekiro kya Mukama Waffe.’ (1 Kol. 11:20) Kati oyinza okuba nga weebuuza: Lwaki tusaanidde okujjukira okufa kwa Yesu? Omugaati n’envinnyo bikiikirira ki? Tuyinza tutya okwetegekera omukolo gw’Ekijjukizo? Ani asaanidde okulya ku mugaati n’okunywa ku nvinnyo? Era Abakristaayo bakiraga batya nti essuubi lyabwe balitwala nga lya muwendo nnyo?\nENSONGA LWAKI TUJJUKIRA OKUFA KWA YESU\n4. Okufa kwa Yesu kutuganyula kutya?\n4 Olw’okuba tuli bazzukulu ba Adamu, ffenna twasikira ekibi n’okufa. (Bar. 5:12) Tewali n’omu ku bantu abatatuukiridde asobola kuwa Katonda kinunulo ku lw’obulamu bwe oba ku lw’obulamu bw’abalala. (Zab. 49:6-9) Kyokka Yesu yawaayo obulamu bwe obutuukiridde ng’ekinunulo ku lwaffe era n’awaayo eri Katonda omuwendo gwa ssaddaaka y’ekinunulo ekyo. Mu kukola ekyo, Yesu yatusobozesa okununulibwa okuva mu kibi n’okufa n’okuba n’essuubi ery’okufuna obulamu obutaggwaawo.—Bar. 6:23; 1 Kol. 15:21, 22.\n5. (a) Kiki ekiraga nti Yakuwa ne Yesu baagala nnyo abantu? (b) Lwaki tusaanidde okubaawo ku mukola gw’okujjukira okufa kwa Yesu?\n5 Katonda okuwaayo Omwana we ng’ekinunulo, bukakafu obulaga nti ayagala nnyo abantu. (Yok. 3:16) Yesu okwewaayo n’atufiirira kiraga nti naye atwagala nnyo. Ne bwe yali tannajja ku nsi, Yesu yali ayagala nnyo “abaana b’abantu”! (Nge. 8:30, 31) Olw’okuba tusiima nnyo ekyo Yakuwa ne Yesu kye baatukolera, tukola kyonna ekisoboka okubaawo ku mukolo gw’okujjukira okufa kwa Yesu. Mu ngeri eyo, tugondera ekiragiro kya Yesu kino: “Mukolenga bwe mutyo okunzijukiranga nze.”—1 Kol. 11:23-25.\nOMUGAATI N’ENVINNYO BIKIIKIRIRA KI?\n6. Twanditutte tutya omugaati n’envinnyo ebikozesebwa ku mukolo gw’Ekijjukizo?\n6 Bwe yali atandikawo omukolo gw’Ekijjukizo, Yesu teyakola ky’amagero n’afuula omugaati omubiri gwe ate envinnyo n’agifuula omusaayi gwe. Bwe yali ayogera ku mugaati yagamba nti: “Guno gukiikirira omubiri gwange.” Ate bwe yali ayogera ku nvinnyo, yagamba nti: “[Eno ekiikirira] ‘omusaayi gwange ogw’endagaano,’ ogugenda okuyiibwa ku lw’abangi.” (Mak. 14:22-24) Kyeyoleka lwatu nti omugaati n’envinnyo bubonero bubonero obulina kye bukiikirira.\n7. Omugaati ogukozesebwa ku mukolo gw’Ekijjukizo gukiikirira ki?\n7 Ku mukolo ogwo ogwali omukulu ennyo ogwaliwo mu mwaka gwa 33 E.E., Yesu yakozesa omugaati ogutali muzimbulukuse ogwali gufiisseewo ku mbaga ey’Okuyitako. (Kuv. 12:8) Mu Byawandiikibwa, ekizimbulukusa oluusi kikiikirira ekibi. (Mat. 16:6, 11, 12; Luk. 12:1) Bwe kityo, omugaati ogutali muzimbulukuse Yesu gwe yakozesa gwali gukiikirira omubiri gwe ogutaalina kibi. (Beb. 7:26) Eyo ye nsonga lwaki omugaati ogutaliimu kizimbulukusa gwe gukozesebwa ku mukolo gw’Ekijjukizo.\n8. Envinnyo ekozesebwa ku mukolo gw’Ekijjukizo ekiikirira ki?\n8 Envinnyo Yesu gye yakozesa nga Nisaani 14, 33 E.E., yali ekiikirira omusaayi gwe. Bwe kityo, n’envinnyo ekozesebwa ku mukolo gw’Ekijjukizo ekiikirira omusaayi gwa Yesu. Omusaayi gwa Yesu ogwayiibwa e Ggologoosa, gwayiibwa okusobozesa bangi “okusonyiyibwa ebibi.” (Mat. 26:28; 27:33) Okuva bwe kiri nti omugaati n’envinnyo ebikozesebwa ku mukolo gw’Ekijjukizo bikiikirira ssaddaaka ya Yesu ey’omuwendo eyaweebwayo ku lw’abantu abawulize, kikulu nnyo buli omu ku ffe okwetegekera omukolo ogw’Eky’Ekiro kya Mukama waffe ogubaawo buli mwaka.\n9. (a) Lwaki kikulu okusoma ebyawandiikibwa ebituweebwa okusoma mu kiseera ky’Ekijjukizo? (b) Otwala otya ekinunulo?\n9 Bwe tusoma ebyawandiikibwa ebituweebwa okusoma mu kiseera ky’Ekijjukizo ebiba mu katabo Okwekenneenya Ebyawandiikibwa Buli Lunaku, kituyamba okufumiitiriza ku ebyo ebyaliwo nga Yesu tannattibwa. Ekyo kisobola okutuyamba okuteekateeka emitima gyaffe ng’omukolo ogw’Eky’Ekiro kya Mukama waffe tegunnatuuka. * Mwannyinaffe omu yagamba nti: ‘Twesunga nnyo omukolo gw’Ekijjukizo. Buli mwaka omukolo ogwo guba gwa njawulo. Taata bwe yafa, nnayisibwa bubi nnyo. Naye ekyo kyandeetera okwongera okusiima ssaddaaka y’ekinunulo. Nnali mmanyi ebyawandiikibwa byonna ebikwata ku kuzuukira era nga mmanyi okubinnyonnyola! Kyokka oluvannyuma lw’okufa kwa taata, nneeyongera okutegeera amakulu g’ebyawandiikibwa ebyo n’okutwala ekinunulo ng’ekirabo eky’omuwendo ennyo.’ N’olwekyo, bwe tufumiitiriza ku ngeri ssaddaaka ya Yesu gy’ejja okutununula okuva mu kibi n’okufa, kijja kutuyamba okweteekerateekera omukolo gw’Ekijjukizo.\nKozesa byonna ebituweereddwa okwetegekera omukolo gw’Ekijjukizo (Laba akatundu 9)\n10. Kiki ekirala kye tuyinza okukola okwetegekera omukolo gw’Ekijjukizo?\n10 Ate era tusobola okwetegekera omukolo gw’Ekijjukizo nga tugaziya ku buweereza bwaffe, oboolyawo nga tuweereza nga bapayoniya abawagizi mu kiseera ky’Ekijjukizo. Bwe tuba tuyita abayizi baffe aba Bayibuli n’abantu abalala okujja ku mukolo gw’Ekijjukizo, twogera ku Katonda, ku Mwana we, ne ku mikisa abo abakola Yakuwa by’ayagala gye bajja okufuna. Ekyo kituleetera essanyu lingi.—Zab. 148:12, 13.\n11. Mu ngeri ki Abakristaayo abamu mu Kkolinso gye baalyanga ku mugaati ne banywa ne ku nvinnyo ku mukolo gw’Ekijjukizo nga tebagwanidde?\n11 Nga weetegekera omukolo gw’Eky’Ekiro kya Mukama waffe, kikulu okulowooza ku ebyo omutume Pawulo bye yawandiikira Abakristaayo ab’omu Kkolinso. (Soma 1 Abakkolinso 11: 27-34.) Pawulo yakiraga nti omuntu yenna alya ku mugaati era n’anywa ku nvinnyo nga tagwanidde aba “azzizza omusango ku mubiri ne ku musaayi gwa Mukama waffe,” Yesu Kristo. N’olwekyo, Omukristaayo eyafukibwako amafuta asaanidde okusooka ‘okwekebera alabe obanga asaanira’ okulya ku mugaati n’okunywa ku nvinnyo. Singa takola bw’atyo, “[n’alya] era n’anywa aba yeereetako omusango.” Olw’okuba Abakristaayo mu Kkolinso baali beenyigira mu bikola ebibi, bangi ku bo baali ‘banafu, balwadde, era abawerako baali bafudde’ mu by’omwoyo. Kiyinzika okuba nti abamu baalyanga nnyo era ne banywa nnyo ng’omukolo gw’Ekijjukizo tegunnatandika oba nga gugenda mu maaso, ne kiba nti baabanga bakoowu nnyo oba baabanga basumagira ng’omukolo ogwo gugenda mu maaso. Omuntu bwe yalyanga ku mugaati era n’anywa ku nvinnyo ng’ali mu mbeera ng’eyo, teyasiimibwanga mu maaso ga Katonda.\n12. (a) Omukolo gw’Ekijjukizo Pawulo yagugeraageranya ku ki, era kulabula ki kwe yawa abo abalya ku mugaati era ne banywa ku nvinnyo? (b) Singa eyafukibwako amafuta akola ekibi eky’amaanyi, kiki ky’asaanidde okukola?\n12 Pawulo yageraageranya omukolo gw’Ekijjukizo ku kijjulo, era n’alabula abalya ku mugaati era ne banywa ku nvinnyo, ng’agamba nti: “Temuyinza kunywa ku kikopo kya Yakuwa ne ku kikopo kya dayimooni; Temuyinza kulya ku ‘mmeeza ya Yakuwa’ ne ku mmeeza ya dayimooni.” (1 Kol. 10:16-21) Singa eyafukibwako amafuta akola ekibi eky’amaanyi, asaanidde okutuukirira abakadde bamuyambe. (Soma Yakobo 5:14-16.) Singa omuntu ng’oyo ‘abala ebibala ebiraga nti yeenenyezza,’ bw’alya ku mugaati era n’anywa ne ku nvinnyo ku mukolo gw’Ekijjukizo, aba tatyobodde ssaddaaka ya Yesu.—Luk. 3:8.\n13. Lwaki kikulu okusaba n’okufumiitiriza ku ssuubi Katonda ly’atuwadde?\n13 Nga twetegekera omukolo gw’Ekijjukizo, buli omu ku ffe asaanidde okusaba n’okufumiitiriza ku ssuubi Katonda ly’amuwadde. Kya lwatu nti tewali n’omu ku ffe yandyagadde kulaga nti tassa kitiibwa mu ssaddaaka ya Yesu ng’alya ku mugaati era ng’anywa ku nvinnyo nga tafunye bukakafu bulaga nti Katonda yamufukako amafuta. Kati olwo omuntu ayinza atya okumanya obanga asaanidde okulya ku mugaati n’okunywa ku nvinnyo ku mukolo gw’Ekijjukizo?\nANI ASAANIDDE OKULYA KU MUGAATI N’OKUNYWA KU NVINNYO?\n14. Kakwate ki akali wakati w’endagaano empya n’okulya ku mugaati era n’okunywa ku nvinnyo ku mukolo gw’Ekijjukizo?\n14 Abo abagwanidde okulya ku mugaati n’okunywa ku nvinnyo ku mukolo gw’Ekijjukizo bateekwa okuba nga balina obukakafu obw’enkukunala obulaga nti bali mu ndagaano empya. Ng’ayogera ku nvinnyo, Yesu yagamba nti: “Ekikopo kino kikiikirira endagaano empya ekoleddwa olw’omusaayi gwange.” (1 Kol. 11:25) Ng’ayitira mu nnabbi Yeremiya, Katonda yagamba nti yandikoze endagaano empya, eyandibadde ey’enjawulo ku ndagaano ey’Amateeka gye yakola n’Abaisiraeri. (Soma Yeremiya 31:31-34.) Endagaano empya eri wakati wa Katonda n’Abaisiraeri ab’omwoyo. (Bag. 6:15, 16) Endagaano eyo yatongozebwa okuyitira mu ssaddaaka ya Kristo. (Luk. 22:20) Yesu ye Mutabaganya w’endagaano empya. Abaafukibwako amafuta abeesigwa abali mu ndagaano empya bajja kufugira wamu ne Yesu mu ggulu.—Beb. 8:6; 9:15.\n15. Baani abali mu ndagaano ey’Obwakabaka, era nkizo ki gye bajja okufuna singa basigala nga beesigwa?\n15 Abo abagwanidde okulya ku mugaati n’okunywa ku nvinnyo ku mukolo gw’Ekijjukizo bakimanyi nti bali mu ndagaano ey’Obwakabaka. (Soma Lukka 12:32.) Endagaano eyo eri wakati wa Yesu n’abagoberezi be abaafukibwako amafuta abeesigwa abagabana mu kubonaabona kwe. (Baf. 3:10) Okuva bwe kiri nti bali mu ndagaano ey’Obwakabaka, abaafukibwako amafuta abeesigwa bajja kufugira wamu ne Kristo nga bakabaka mu ggulu emirembe n’emirembe. (Kub. 22:5) Abo be bagwanidde okulya ku mugaati n’okunywa ku nvinnyo ku mukolo gw’Eky’Ekiro kya Mukama waffe.\n16. Mu bufunze, nnyonnyola ebigambo ebiri mu Abaruumi 8:15-17.\n16 Abo bokka omwoyo be gwawa obujulirwa nti baana ba Katonda be basaanidde okulya ku mugaati n’okunywa ku nvinnyo ku mukolo gw’Ekijjukizo. (Soma Abaruumi 8:15-17.) Weetegereze nti Pawulo yakozesa ekigambo eky’Olulamayiki, “Abba,” ekitegeeza “Ai Kitaffe!” Ekigambo ekyo kyoleka omukwano ogw’amaanyi omwana gw’aba nagwo eri kitaawe n’ekitiibwa eky’amaanyi omwana kyasa mu kitaawe. Ekigambo ekyo kyoleka bulungi enkolagana ey’enjawulo eba wakati w’abaafukibwako amafuta ne Yakuwa oluvannyuma lw’okufuna “omwoyo ogw’okubafuula abaana.” Omwoyo gwa Katonda gubakakasa nti baana ba Katonda. Ekyo tekitegeeza nti baba tebaagala bwagazi kubeera ku nsi. Abakristaayo abaafukibwako amafuta bakimanyi bulungi nti singa basigala nga beesigwa okutuukira ddala okufa, bajja kufugira wamu ne Yesu nga bakabaka mu ggulu era bakimanyi bulungi nti ‘omutukuvu Yakuwa ye yabafukako amafuta.’ Leero, ku baafukibwako amafuta 144,000, abakyasigaddewo ku nsi batono ddala. (1 Yok. 2:20; Kub. 14:1) Enkolagana gye balina ne Yakuwa ya kulusegere nnyo ne kiba nti boogerera waggulu nti “Abba, Kitaffe!”\nESSUUBI KATONDA LY’AKUWADDE LITWALE NGA LYA MUWENDO\n17. Ssuubi ki abaafukibwako amafuta lye balina, era balitwala batya?\n17 Bw’oba ng’oli Mukristaayo eyafukibwako amafuta, oteekwa okuba ng’otera okwogera ku ssuubi lyo ng’osaba Katonda. Bayibuli bw’eyogera ku mbaga egenda okubeera mu ggulu, ng’Omugole Omusajja, Yesu Kristo, awasa “omugole omukazi,” owulira ng’ebigambo ebyo bikwata ku ggwe, era nga weesunga ekiseera ebigambo ebyo lwe birituukirira. (2 Kol. 11:2; Yok. 3:27-29; Kub. 21:2, 9-14) Bayibuli bw’eyogera ku kwagala Katonda kw’alina eri abaana be abaafukibwako amafuta, owulira ng’ebigambo ebyo bikwata ku ggwe. Ate era bw’osoma ku bulagirizi Katonda bw’awa abaafukibwako amafuta obuli mu Kigambo kye, omwoyo omutukuvu gukukubiriza okukolera ku bulagirizi obwo n’okugamba mu mutima gwo nti, “Ebigambo ebyo bikwata ku nze.” Bwe kityo, omwoyo gwa Katonda guwa obujulirwa n’omwoyo gwo nti olina essuubi ery’okugenda mu ggulu.\n18. ‘Ab’endiga endala’ balina ssuubi ki, era balitwala batya?\n18 Ku luuyi olulala, bw’oba ng’oli wa mu ‘kibiina ekinene’ ‘eky’abendiga endala,’ Katonda akuwadde essuubi ery’okubeera ku nsi emirembe gyonna. (Kub. 7:9; Yok. 10:16) Tewali kubuusabuusa nti weesunga okubeera mu Lusuku lwa Katonda emirembe gyonna, era okufumiitiriza ku mikisa abo abanaaba ku nsi gye banaafuna kikuleetera essanyu lingi. Weesunga okubeera ku nsi ng’oli wamu n’abantu abatuukirivu. Era weesunga nnyo ekiseera ensi yonna lw’eneeba nga tekyalimu njala, bwavu, kubonaabona, kulwala, na kufa. (Zab. 37:10, 11, 29; 67:6; 72:7, 16; Is. 33:24) Ate era weesunga okwaniriza abo abanaazukizibwa nga balina essuubi ery’okubeera ku nsi emirembe gyonna. (Yok. 5:28, 29) Kya lwatu nti essuubi ery’okubeera ku nsi Katonda ly’akuwadde olitwala nga lya muwendo nnyo! Wadde nga tolya ku mugaati era nga tonywa ku nvinnyo ku mukolo gw’Ekijjukizo, obaawo ku mukolo ogwo osobole okulaga nti osiima ssaddaaka y’ekinunulo kya Yesu Kristo.\n19, 20. (a) Kiki ky’olina okukola okusobola okufuna obulamu obutaggwaawo? (b) Lwaki osaanidde okubaawo ku mukolo gw’Eky’Ekiro kya Mukama waffe?\n19 Osobola okufuna obulamu obutaggwaawo ku nsi oba mu ggulu singa okiraga nti okkiririza mu Yakuwa Katonda, mu Yesu Kristo, ne mu kinunulo. Bw’onoobaawo ku mukolo gw’Ekijjukizo, ojja kufuna akakisa okufumiitiriza ku ssuubi ly’olina ne ku muwendo gwa ssaddaaka ya Yesu. Akawungeezi ku Lwokutaano nga Apuli 3, 2015, obukadde n’obukadde bw’abantu okwetooloola ensi bajja kukuŋŋaanira mu Bizimbe by’Obwakabaka oba mu bifo ebirala, okujjukira okufa kwa Yesu. Naawe fuba okubeerawo.\n20 Okubeerawo ku mukolo gw’Ekijjukizo kijja kukuyamba okwongera okusiima ssaddaaka y’ekinunulo kya Yesu. Bw’onoowuliriza obulungi emboozi eneeweebwa ku mukolo gw’Ekijjukizo, kijja kukukubiriza okulaga abalala okwagala ng’obabuulira ebikwata ku Yakuwa ne ku bintu ebirungi ennyo by’agenda okukolera abantu. (Mat. 22:34-40) Kola kyonna ekisoboka okulaba nti obaawo ku mukolo gw’Eky’Ekiro kya Mukama waffe.\n^ lup. 1 Olunaku lw’Abayudaaya lwatandikanga ng’enjuba egudde ne luggwaako enkeera ng’enjuba egudde.\n^ lup. 9 Laba Ebyongerezeddwako B12 mu New World Translation.\nEbyaliwo nga Yesu Anaatera Okuttibwa (Ekitundu 1)\nLaba mmaapu ya Yerusaalemi n’ebitundu ebiriraanyeewo, awamu n’ebyaliwo okuva nga Nisaani 8 okutuuka nga 11, mu mwaka 33 E.E.


Bukedde Online - Ezimu ku nsonga eziremesa abakazi abafi iriddwa abaami okuddamu okufumbirwa\nOmusajja yanzira ne mukoowa\nChristipher Ssejjobyo yawasizza Paasita Evon Ssejjobyo gye buvuddeko. Evon yairwa bba Paasita Mugerwa emyaka etaano egiyise.\nOLUMU ku nnyiriri abagole ze basoma nga balayira okuyingira obufumbo obutukuvu mulimu nti, “..okutuusa okufa lwe kulitwawukanya...” Naye wali weefumiitirizzaako obulamu bwe bubeera ng’ekyo kimaze okutuukirira, ηηamba nga munno avudde mu bulamu bw’ensi eno?\nKu ludda lw’omusajja wadde waliwo abafuna obuzibu okufuna omulala gw’azza mu kifo kya munne, naye era oluvannyuma kyangu okufuna omulala. Ate abalala oluusi abeerawo ne gw’alina awo ku bbali kale embeera n’etemukaluubirira nnyo.\nWabula ku ludda lw’omukazi afuuse Namwandu embeera ebiseera bingi tebeera nnyangu. Abakyala bangi bafunye okukaluubirirwa obulamu nga bamaze okufi irwa abaami ng’ekimu ku bisinga okubakalubirira kwe kulwanyisa erinnya ly’obwa ‘Namwandu’ wamu n’okuddamu okutambuza embeera y’omukwano.\nEdith Mukisa omukugu mu kubudaabuda abaagalana annyonnyola engeri omukyala afi iriddwa omwami bw’olina okutambuzaamu obulamu bw’omukwano oleme kukosebwa mbeera kubanga teri bulumi bwenkanankana buno.\nAbantu bangi balina endowooza nti omukyala bw’afi irwa omusajja tekinyuma kuddamu kufumbirwa naye ekyo kikyamu. Ekimu ku biyamba omukazi okuddamu okutambuza obulungi obulamu kwe kufuna omubeezi omulala.\nEBBANGA LY’OSAANIDDE OKUMALA NGA TONNADDAMU KUFUMBIRWA\nTekiriiko bbanga ggere omukyala ly’asaanidde kugoberera alyoke addemu okufuna omubeezi omulala. Wabula kisinziira ku buvumu bwa muntu, obuvumu buli ku bbanga ly’osobola okutwala okutereereramu.\nOlwokuba obulumi ku mutima buba bwa maanyi osaanidde okutwala akabanga akawerako okusobola okuguma olyoke otandike okulowooza ku ky’okuddamu okufuna omubeezi omulala. Naye mu bbanga nga lya mwaka gumu omuntu yenna aba amaze okutereera mu mwoyo nga mu bufunze amaze okukungubaga. Mu bbanga eryo osobola okufuniramu omuntu n’otandika okumwekkaanya naye eky’okumufumbirwa kirina emitendera gye mulina okusooka okugoberera.\nOKIKOLA OTYA NG’OLI NNAMWANDU OW’ABAANA\nSsinga omwami aba yakuleka ng’olina abaana eno nsonga nkulu nnyo ng’ogenda okuddamu okufumbirwa. Abaana bwe baba bakulu nga basussa emyaka 18 osaanidde okubayingiza mu nsonga eno kubanga babeera mpagi nkulu nnyo anti basobola okukulemesa obufumbo obulala ssinga tokolagana nabo mu mbeera eyo nga tonnagitandika.\nBwe baba bawerako enkola entuufu yandibadde ya kusooka kwogerako n’omu kw’omu wabula si kubagamba lumu. Bw’omala okubamalayo olwo n’olyoka obakuηηaanya n’okibagamba nti olinayo omuntu gw’oyagala okutambuza naye obulamu afuuke kitaabwe. Ekirungi ekiri mu kusooka okwogera n’omu kw’omu kiyamba nti lw’obakuηηaanya okukibagamba tekiba kipya mu matu gaabwe era bakuwagira mangu kuba bakiraba nti maama yatussaaamu naffe ekitiibwa newankubadde nga baana be.\nBw’omala okukyogeramu n’abaana ne bakkiriza olwo ate ng’okizza eri munno gw’ofunye olwo mwogere ku nsonga y’abaana bano. Bwe baba bato okugeza nga bakyasoma, olina okwogeramu naye ne mutegeeragana oba anaakuyamba ku baana oba nedda n’ensonga endala. Mulina era okuteesa ku ky’okuzaala ne musalawo oba muddamu okuzaala oba nedda n’omuwendo gwe mwandizadde era n’endabirira yaabwe bw’enebeera.\nNga mumaze okuteesa ku ky’okuzaala mulina okuteesa ku kukolerera abaana bano. Abaana be musuubira okuzaala mulina okubakolerera ebintu ebyabwe, eno y’ensonga lwaki kyandibadde kirungi ne mufuna amaka agataliiko nnannyini ku mwembi mwe muba muzaalira abaana abo bakule nga balina ebintu ebyabwe obutaboolebwa bannaabwe n’obutaleetawo nkaayana mu baana abo.\nOMUKYALA EYASIGALA MU MAKA AKIKOLA ATYA? Ekisinga okuba ekirungi, bw’oba osazeewo okuddamu okufumbirwa kyandibadde kirungi n’oteesa ne munno gw’ofunye ne mufuna amaka ag’enjawulo nga si ga mukyala ate ng’omwami munno togenda kumutwala mu maka agaalimu omukazi omulala, naddala ng’akyali mulamu, oba nga mulimu abaana.\nMusobola okusalawo ne mupangisa ennyumba oba bwe wabaawo obusobozi ne muzimbayo ennyumba.\nBy’olina okugoberera ng’ofuna omulala\nKino kiyamba okumalawo emberebezi okuva mu baana okujooga omu ku mmwe abeera agenze mu maka g’omulala. Okwewala embeera y’omu ku mmwe okwefuulira munne mu maaso eyo kubanga abantu bulijjo bakyuka oli ayinza okwagala okwezza ebintu byo kale bwe mufuna amaka muba ng’abafumbo abapya ne mutandika.\nEra kibayamba mwembi okubeera abatebenkevu ku mitima nga buli omu amanyi nti we muli wammwe babiri. Kyandibadde kirungi ne mugenda mu mateeka ne mufuna ekiyitibwa “Prynne up” oba kiyite entegeeragana ku bintu oba ebyobugagga.\nKiba kirungi buli omu n’aba n’obwannannyini ku by’obugagga bye mu mateeka ne kitaleetawo kutabuka gye bujja ssinga wabaawo afunyemu omutima okwagala okwekyusizza munne.\nWabula tewali tteeka ligaana mukyala kuleeta mwami mu maka ago ssinga oba osazeewo nga bw’okyagala wabula ky’osaanidde okuteeka mu bwongo bwo era n’okigumira nti omwami gw’oleeta agenda kubeera mwami wo era y’agenda okubeera omukulu w’amaka ago. Muyise ng’omwami ate naawe omwami otuukirize obuvunaanyizibwa mu maka ago bwonna.\nBY’OSANYE OKUGOBERERA NG’OFUNA OMWAGALWA OMUPYA Omusajja alina abaana aba mulungi okufumbirwa. Ekirungi ky’ono aba tagenda kukulumya mutwe nga yeeyigaanya abaana bo kubanga naye abeera alina ababe nga yeetaaga naawe omwagalire ababe kale bw’ofuna omwami bwatyo embeera eba ejja kwanguwa.\nOsaanidde okwewala omusajja omufumbo. Olw’okuba nti obeera olina ebiwundu by’omukwano, weetaaga omuntu anaabeerawo w’omwetaagira okusobola okukubudaabuda obulungi odde amangu mu mbeera. Bw’ofuna omufumbo alina mukyala we, aba ajja kukuwaamu obuzibu kubanga oyinza obutamufuna bulungi nga bw’omwetaaga.\nEBIREMESA ABAKYALA OKUDDAMU OKUFUMBIRWA Emirundi egisinga buli mukyala aba ayagala okuddamu okufuna omwami omulala naye ensonga eremesa abamu kuba kutya kuswala.\n1Abantu bamanyi nti omukyala talina kuddamu kufumbirwa ng’afi iriddwa omwami ekyo ne kitiisa abamu.\n2 Ate abalala ekibagaana batya abantu kye banaabalowooleza nga bamanyi nti bayinza okuboogerako nti balina omukono mu nfa y’abaami baabwe n’ebirala.\n3 Abalala tebaddamu kufumbirwa olw’okwesiba mu bulamu bw’ekifaananyi ky’abaami baabwe.\n4 Abamu basalawo obutava mu maka gaabwe nga mwe baagala okukuliza abaana baabwe, kale ate nga tasobola kuleetamu musajja kubanga kibeera tekirabika bulungi.\nAbalala basalawo obutaddamu kufumbirwa olw’obutayagala kufuna buvunaanyizibwa bulala, ate ng’oluusi baba balina abaana ababawummuza ebirowoozo.\nEbintu bitokomose mu Owino\nOmuliro gusaanyizzaawo galagi ya mmotoka e Jinja


Ssenga wa Rema ayogedde ku biriwo ne kabiite we omupya\nSSENGA wa Rema Namakula agambye nti nga famire bakkirizza muwala waabwe okufumbirwa Hamzah Ssebunya kubanga ewa Kenzo babadde mu bufumbo bwa kito.\nBya MARTIN NDIJJO NE HAFSWA NANKANJA\nSarah Nabatanzi eyasangiddwa mu maka ge e Kyengera - Nkokonjeru Zooni yagambye nti kyewuunyisa okulaba ng’ebbanga ery’emyaka ettano Kenzo gy’amaze ne Rema ne bazaala n’omwana tabakyalirangako kyokka Hamzah mu kabanga akatono asobodde okugenda n’abalabako.\n“Okuggyako okuwulira nti Rema abeera ne Eddy Kenzo nze Kenzo simulabangako era ndowooza Rema abadde abeera na mukwano gwe so ssi bba, kubanga tamutwanjulirangako.”\nNabatanzi eyabadde ayogeza essanyu yagasseeko nti, “Wadde Rema tumutwala ng’omwana, muntu mukulu eyeesalirawo kale bw’aba ng’aleesewo Kenzo agende ne Hamzah tewali buzibu era tetusobola kumugaana kubanga ye mwami gw’asimye mu bangi.\nRema tumwagaliza bufumbo obuli siriyaasi era tumusabira mirembe n’obufumbo obulungi ne Hamzah era lino ly’essanyu ly’omuzadde yenna,” Nabatanzi eyabadde ayogeza essanyu bwe yagambye.\nMu nteekateeka ezigenda mu maaso ng’abooludda lwa Rema beetegeekera muwala waabwe okubanjulira omulenzi we omupya mu butongole, batandise okutuuza enkiiko mu mbeera ey’okusisinkana n’okubaako bye basalawo era Rema yakozesezza omukisa gw’olukiiko olwatudde e Kyengera ku Lwokutano okutwala Hamzah ayongere okusisinkana abooluganda lwe n’okubamanya.\nAbantu abalabye Hamzah ng’agenze e Kyengera abasinga baalowoozezza nti agenze kukyala wa ssenga olw’ebintu bye yagenze nabyo.\nKyokka Issa Musoke, ssentebe w’olukiiko oluteekateeka okwanjula kwa Rema yategezezza nti Hamzah yabadde awerekeddeko Rema, omukolo gw’okukyala mu butongole ewa Ssenga gugenda kubeerawo mu maaso awo.\nNabatanzi era yalaze okutya n’okusoomoozebwa muwala we (Rema) kw’ayitamu olw’ebigambo ebiyitiηηaana naddala ku mikutu gya ‘social media’ omuli n’abantu abamu okwogerera bba (Hamzah) ebisongovu n’abo abagamba nti obufumbo bwabwe tebugenda kuwangaala.\nYagambye nti agoberera ebigenda mu maaso era yeewuunya abantu abakuma omuliro mu bantu n’okutandikawo entalo nga bateekawo ebibinja omuli ttiimu Eddy Kenzo ne ttiimu Rema.\n“Nsaba abantu bonna baagalize Rema obufumbo obulungi kubanga ayise mu bingi lwakuba tebabimanyi kuba abadde tabyogera. Bwe kiba nga kye kiseera kye okufuna essanyu tewali nsonga ate abalala bamwogerera amafuukuule.” Bwe


Bukedde Online - 'Abakulu abali mu buyinza musengejje ebigambo bye mwogera'\nAbasuubuzi ba Owino beetemyemu ku ky'okukulaakulanya akatale\nAbakulembeze mu kkanisa y'Abadiventi mu kitundu ekitwala disitulikiti okuli: Mukono, Buikwe, Kayunga ne Buvuma basabye abakulira ebyokwerinda n'abakulu mu gavumenti okwegendereza ebigambo bye boogera n'engeri gye bang'angamu abavuganya gavumenti obutalabika ng'ate abakuma omuliro mu bantu.\nPr. Ssembuusi ng’asomesa abakadde okuva mu kitundu ky’atwala.\nAbamu ku beetabye mu musomo.\nBano baabadde baanukula ebigambo by'omuduumizi wa poliisi mu ggwanga, Martin Okoth Ochola bwe yategeezezza nga poliisi bw'etayinza kuvaayo kw'etondera b'amawulire ku bikolwa eby'ekko n'ettima ebizze bibatuusibwako mu kiseera kino eky'okunoonya obululu.\nBano baakuliddwamu omusumba atwala ekitundu kya East Buganda, Joseph Ssembuusi, akulira obusumba bw'e Mukono Noah Ssekitto n'akulira abakadde b'ekkanisa Apollo Mubiru. Abakulembeze bano baabadde mu musomo gw'abakadde b'ekkanisa mu kibuga ky'e Mukono ku Lwomukaaga.\nMubiru yagambye nti kikyamu omukulembeze ali ku ddaala lya IGP okuvaayo n'ayogera ebigambo ebyayogeddwa Ochola eri ab'amawulire ng'ate ebitongole ebibiri eky'amawulire ne poliisi birina kukolera wamu.\nOkuva okunoonya obululu lwe kwatandika, emyezi ng'ebiri egiyise, ab'amawulire abawerako bazze batulugunyizibwa poliisi mu ngeri ez'enjawulo omuli abakubiddwa emiggo, ttiya ggaasi n'amasasi.\nAshraf Kasirye eyali akwata amawulire g'ekibiina kya NUP, ekya Robert Kyagulanyi Ssentamu bwe yali e Masaka n'akubwa essasi ye yasinga okukosebwa nga n'okutuusa kati akyali mu ddwaaliro e Lubaga.\nTtiimu y'ekyalo ekekemezza Villa


Nasaba Mukama antaase olumbe kubanga nange nkakasa muwerezza ku Nsi, Kadaga – Watchdog Uganda\nAbabaka n'abantu abalala nga bayozayoza Kadaga wakati okusuuka obulwadde\nOMUKUBIRIZA w’olukiiko lwe Ggwanga olukulu Rebecca Alitwala Kadaga anyonyodde abantu ababadde bazze okumujagulizaako, saako n’okwebaza Katonda oluvanyuma lw’okuwona obulwadde, nagamba nti essaala yokka gye yali asaba nga ali ku kitanda mu ddwaliro yali yakumwegayirira aleme kumutwala mangu kubanga naye amuwerezza ku Nsi.\nKadaga agambye nti ekyamazima buli lunaku asaba Katonda we amutaase olumbe ne bizibu ebilala byonna, era nagenda ku kkanisa ya All Saints buli lwa sande, naye yagenda okulaba nga ayolekedde okudda ew’omutonzi kye yava amulajanira amutaase.\nOkwogera bino abadde mu kusaba okwategekeddwa Palimenti okumusobozesa okwebaza Katonda okumuwonya obulwadde ku lw’okusatu, okubadde mu kibangirizi kya Palimenti saaako n’ababaka okwesabira nga bagenda okukyaza babaka banaabwe abali mu kabondo ke Nsi ezaali amatwale ga Bungereza okutandika wiiki ejja.\nAnyonyodde abantu saako n’abakulembeze bamadiini nti yafunanga amasimu mangi okuva mu balyoyi b’emyoyo abawerako, nga bamusabira asuuke , kyagambye nti kyamuzaamu amaanyi era nakakasa nti ddala kituufu abantu Basiima emirimu emirungi gyakolera eggwanga lino.\nMu mwezi gw’okusatu omwaka guno Kadaga yaddusibwa mu ddwaliro lya Aga Khan mu Ggwanga lya Kenya, okuva mu ddwaliro lye Nakasero gye yasooka okutwalibwa nga embeera ye si nnungi, Oluvanyuma Pulezidenti Museveni yalagira atwalibwe e Nairobi gye yajjanjabirwa naakubaku matu okutuusa bwe yadda mu Uganda.\nBino byonna okubaawo yali yakamala okudda okuva mu Ggwanga lya America ne Morocco, era nga abasawo baagamba nti yali afunye obulwadde obuva mu kukola ennyo nga tawummulako.\nSsabalabirizi wa Uganda Rt. Rev. Stanley Ntagali bwabadde akulembeddemu okusaba agambye nti, buli kiseera bawanjagiranga Katonda ataase Sipiika era ekirungi Katonda naddamu essaala zaabwe naamuwonya era naakomawo nga mulamu.\nKilaaka wa Palimenti Jane Kibirige anyonyodde abeetabye mu kusaba nti, we baberera nga Sipiika taliiwo baafuna ekizibu ekyamaanyi era nga buli mukozi wa Palimenti bwomutuukako abeera muyongobevu saako n’okusabanga buli kadde Katonda amusuuse akomewo ku mulimu.\n11th March 2020 at 08:46


Bukedde Online - Omugole eyaggya omuliro afudde\nGrace Nyanzi Nabuule, muka Paasita Joseph Nyanzi, owa Excellent Church e Nansana, baamwokedde mu nju mu kiro ky’Olwokuna lwa wiiki ewedde mu Ochieng Zooni e Nansana n’atwalibwa mu ddwaaliro e Mulago gye yafiridde eggulo.\nOmusumba ne mukyala we ku mbaga.\nBya PETER SAAVA\nABENG’ANDA za muk’omusumba w’e Nansana eyayokeddwa mu nju wiiki ewedde, bakukkulumidde poliisi nti omuntu waabwe afudde terina kya maanyi ky’ekozeewo ku kuyigga batemu.\nMu kusaba okwabadde ku kkanisa ya bba eggulo, omusumba Steven Musisi, omu ku booluganda lw’omugenzi, yagambye nti ensonga z’okwokya Grace, poliisi ezikutte mu ngeri etematiza.\nOmusumba wakati ng’akaabira mukyala we. Ku (ddyo) ye musumba Mondo.\nYagambye nti ekisooka beekunya nga bayitiddwa okuzikiriza omuliro ate n’omuntu waabwe bukya agenda ku kitanda, atuuse kufa nga tewali ky’amaanyi poliisi ky’ekozeewo ku kuyigga abaamwokya.\nYawagiddwa musumba munne, Joseph Lwanyaga eyagambye nti oluvannyuma lwa poliisi y’e Kawempe okujja ng’omuntu waabwe amaze okwokebwa, baagibuuza ku ngeri gy’egenda okukwatamu omusango, n’ebajuliza poliisi y’e Nansana kwe yagatta okubalabula obutagipakusa wabula bagikwate na bwegendereza.\n“Omuntu waffe atuuse kufa nga teri kimmuka kuva eri poliisi era tetuli bamativu,” bakira abasumba bwe bakkaatiriza. Grace, abadde akola mu Pope Paul Memorial Hotel mu Ndeeba, waakuziikibwa leero ku ssaawa 8:00 ez’olweggulo e Kapeeka mu disitulikiti y’e Nakaseke.\nWagenda kusookawo omukolo gw’okusaba ku Excellent Church ogusuubirwa okukulemberwa Omusumba Robert Kayanja.


Bukedde Online - ETTAKA ERIRIMU AMAZZI G'ENSULO LIMPADDE OBUGAGGA\nFr. Tamale waakuziikibwa Bukalasa\nBannaddiini musse ekitiibwa mu buwangwa nga Ssaabasumba bw'abadde-...\nGavt. ya Uganda ne Kenya zitadde omukono ku ndagaano\nLukyamuzi ne Kasibante bavuddeyo ku misolo emipya\nETTAKA ERIRIMU AMAZZI G'ENSULO LIMPADDE OBUGAGGA\nNabbi Omukazi ayagala ABS TV emuliyirire obukadde 700\n'Alina pulaani ku nguudo gwe tujja okulonda'\nBy Emmanuel Ssebanenya\nAdded 23rd November 2020\nMugagga ng'alaga ezimu ku nte eziri ku ffaamu ye.\nMAUREEN Mugagga agamba nti yafuna ettaka okuli ensulo z'amazzi agakulukuta agafuuse ensulo y'obugagga kubanga gamusobozesa okulima ebbanga lyonna. Mugagga mulimi wa mmwaanyi n'ebitooke.\nMugagga mu mmwaanyi n'ebitooke bye.\nYe nnannyini ffaamu eyitibwa Mugagga esangibwa ku kyalo Busakya - Gombe mu disitulikiti ye Wakiso. Ffaamu etudde ku yiika 10 ng'alima emmwaanyi za Elite kati emyaka musanvu nga kye kirime ekimuwa ensimbi.\nNTANDIKA OKULIMA EMMWAANYI Okulima nakuyigira waka kubanga tukuze tuli balimi ba mmwaanyi n'ebitooke era nga tulunda. Bwe nafuna ettaka okuli ensulo namanya nti ndi ku kyabugagga . Natandikirawo okugula emmwaanyi ne nsimba 10ft x10 ft. Oluvannyuma nayongeramu ebitooke wakati nga byonna nkungula.\nPULOJEKITI ZIKWATAGANA Nkozesa kalimbwe n'obukuta obuvudde mu nkoko okugimusa ettaka kubanga liyitamu amazzi nga lyetaaga okuliikiriza obugimu buleme okuggwaamu. Obukuta obukubiddwa ku mmwaanyi mbukozesa mu kiyumba ky'enkoko.\nMugagga ng'abuuka ogumu ku myala oguli mu nnimiro ogutambuza amazzi.\nTEKINOLOGIYA GWE NKOZESA Mu nnimiro yange nnina amazzi ag'omwala olwo nze ntema emikutu egigatambuza. Mu nnimiro nteekamu embibiro ezigatambuza okugatwala mu kitundu ky'ennimiiro we njagadde gatuuke. Bwe mbeera njagala okugakendeeza ng'atega ebikutiya ebirimu ettaka okugasiba galeme okutambula.\nNKOLA NE MUWALA WANGE. Mugagga agamba nti ffaamu eno agibeerako ne muwala we naddala mu luwummula. "Muwala wange Mugagga ali mu S6 nga asobola bulungi okubaako by'akola ku ffaamu okugeza okusalira ebitooke, okubikka olusuku n'okunoga emmwaanyi. Mu luwummula ne bwemba siri waka asobola okutambuza bulungi emirimu gyonna egikolebwa ku ffaamu nga bw'alabirira abakozi.\nABAKOZI: Ffaamu erina abakozi 16 nga mukaaga baasigala ku ffaamu Busakya ate abalala nabatwala ku ffaamu ya Mwereerwe awali pulojekiti endala. Ng'oggyeeko okubasasula omusaala oguli wakati wa 100,000/- ne 200,000/- omwezi, mbasuza, mbaliisa era mbawa ebikozesebwa mu bulamu obwabulijjo.\nABANTU KYE BAGANYUDDWAAMU: Nayingira mu Matugga ne ntandika okulima emmwaamyi ng'abantu balowooza nti tezibala ku ttaka lino. Kyokka bagenda okulaba nga zikula bulungi nga nnoga ne nzitunda. Era abantu bangi abandabiddeko ne batandika okuzirima mu bungi. Abalala nze mbagabira endokwa z'okusimba nga bazikima ku ffaamu yange.\nKUKUUMA EBITABO: Mbala buli kalonda yenna ayingira n'afuluma ku ffaamu nga bwe mbiteeka mu buwandiike ekinnyamba obutafi irizibwa. Ntandikira ddala ku muntu asaggudde ekisambu, okugula endokwa, okusimba, okusaawamu omuddo okutuusa okukungula.\nENTEEKATEEKA EZIJJA: Mugagga alina enteekateeka z'okuzimba ekyuma ekisunsula emmwaanyi nga atunda kase. "Njagala ffaamu yange efuuke kyabulambuzi mu kitundu ng'abantu gye bayigira ebikwata ku mmwaanyi mu Wakiso."\nKYE YEENYUMIRIRIZAAMU: Y'omu ku balimi abayogerera ebbago ly'emmwaanyi mu gavumenti. Bamwogeddeko ng'omukyala asoose okulondebwa okwogerera emmwaanyi za gavumenti. Mugagga yagambye nti akola ssente ekiseera kyonna. "Nasimba emmwaanyi ne nzitabiikirizaamu ebitooke nga nkungula byombi ku ttaka limu. Ate enva endiirwa nzirima ekiseera kyonna kubanga amazzi ngalina mu bungi nga n'omusana bwe guba gwaka tegakalira. Enva zino ziyamba okuyingiza ssente eza buli kiseera."\nOKUGANYULA EKITUNDU: Nasanga abalimi ku kyalo kino nga tebasimba mmwaanyi era nga bakimanyi nti tezibala. Era nazisimba bankeneka kyokka kati ffaamu ebasanyusa mu kitundu. 1 Bangi naddala abali mu kitundu abajja okusomerako engeri gye basimba n'endabirira y'emmwaanyi. 2 Abamu mbagabidde endokwa z'emmwaanyi ne bazisimba era ndi musanyufu nti obulimi bw'emmwaanyi mbugaziyizza mu kitundu.\nOKWEYONGERAKO: Nneeyunira emisomo egikwata ku byobulimi n'obulunzi kubanga njagala okwongera okuyiga naddala tekinologiya ali ku mulembe. Emmwaanyi nazo abakugu bagenze bazinoonyerezaako era zizze zikyusibwamu mu mitendera nga tufuna ebika eby'enjawulo omuli ezikula amangu era kinnyambye okutegeera ebizikwatako. BYE NSUUBIRA OKUKOLA  Nsuubira okuzzaawo pulojekiti yange ey'okulunda ebyennyanja gye nalina. Waasigala bidiba ebijjudde amazzi oluvannyuma lw'okufuna obuzibu nga bantuusaako obulabe. Ntandiseewo pulojekiti y'okulunda embizzi mu nkola ey'omulembe. Eno njagala ebeere kyabulambuzi.\nOKUSOOMOOZEBWA: Ekibbattaka kifuuse ekizibu mu kitundu nga nange kyali kyantwaliramu era mmaze ebbanga lya myaka 10 mu kkooti nga ngezaako okulwanirira ettaka lyange okutuusa lwe nawangudde.\nBusakya - Gombe\nNTANDIKA OKULIMA EMMWAANYI Okulima\nEngeri ssennyiga omukambwe gy'akosezza okuyiga mu masomero\nPoliisi ekubye amasasi mu bantu n'etta omu\nAba NFA bamenye obuyumba bw'abasuubuzi e Najjembe\nBakatikkiro batongozezza SACCO yaabwe okwekulaakulanya\nOmuwanika abuzizzaawo ssente z'ekibiina ezibadde eza Ssekukkulu\nKACITA yakudduukira bammemba baayo abaafuna obuzibu\nFr. Tamale waakuziikibwa Bu...\nFr. Joseph Tamale 39 afudde oluvannyuma lw'okutawaanyizibwa ekirwadde kya Puleesa n'ensigo. W'afiiridde, abadde...\nBannaddiini musse ekitiibwa...\nOMUTAKA Gabunga,Mubiru Zziikwa owookubiri, asoomoozezza Bannaddiini ku kussa ekitiibwa mu buwangwa n'Ennono. ...\nGavt. ya Uganda ne Kenya zi...\nGAVUMENTI ya Uganda ne Kenya zitadde omukono ku ndagaano egendereddwaamu okumalawo emiziziko egibaddewo wakati...\nLukyamuzi ne Kasibante bavu...\nABALWANIRIZI b'eddembe ly'obuntu bawakanyizza emisolo emipya gavumenti gy'ereeta mu mbalirira y'ebyensimbi ey'omwaka...\nAbasiraamu beddizza ettaka ...\nABASIRAAMU b'omu disitulikiti y'e Mukono abali wansi wa Mukono Muslim District Council batandise okweddiza ettaka...\nAbasiraamu beddizza ettaka ne basimba...\nObulabirizi bw'e Namirembe buyingidde...


Bukedde Online - Eddwaliro ly'e Mulago eppya liseera okusinga ag'obwanannyini - Babaka\nSsaabalabirizi omulonde Dr. Stephen Kazimba akyadde e Mmengo...\nAbabaka beeyongezza ensimbi mu bajeti ya...\nABABAKA ba palamenti balaze okutya olw’eddwaliro ly’e Mulago eppya erya gavumenti erijjanjaba abakazi okuba nga liseera n’okusinga amalwaliro g’obwanannyini ne bawa eky’okulabirako nti okuzaalisa omukazi (atalongooseddwa) omuntu asasula wakati w’emitwalo 80 n’akakadde kamu n’ekitundu.\nNg’ate omukazi alongoseddwa mu ddwaliro lino erimanyiddwa nga ‘’ Mulago Specialized Women and Neonatal Hospital’’ omuntu asasula wakati w’obukadde bubiri n’obusatu ze bagamba nti zino nnyingi bw’ogerageranya n’ezisabwa amalwaliro g’obwanannyini.\nBaawadde amgezi eddwaliro lino lifune omwaliro okusobola okujanjabirwa Bannayuganda abatalina busobozi busasula ssente zino.\nBino biri mu lipooti y’akakiiko ka palamenti ak’ebyobulamu ekwata ku bajeti ya 2019/20.\nAbabaka bagamba nti abantu abajjanjabirwa mu ddwaliro lino bakutulwamu ebiwayi bisatu ng’ekimu kya Silver, VIP ne VVIP era kuno kwe kusinziirwa okusasulirwa abantu ssente ez’okusasula wabula nga kiggya enviiri ku mutwe nti bwogerageranya n’amalwaliro g’obwanannnyini agamu Mulago omupya owa gavumenti aseera nnyo.\nMu ngeri y’emu ababaka bawadde gavumenti amagezi okutandikawo ebifo awajanjabirwa abatabufu b’emitwe ku malwaliro amanene gonna kitangire omujjuzo oguli mu ddwaliro erimu lyonna erijanjaba obulwadde buno e Butabika.\nEddwaliro ly’ Butabika kyategezeddwa nti lijanjaba abalwadde 1,000 nga ku bo 850 be basula mu ddwaliro lino eririna okusulwamu abalwasse 550 bokka.Eddwaliro era lijanjaba abalwadde abava okumpi nalyo ababa tebetaaga kusuzibwamu nga ssi balwadde nnyo.\nAbabaka basabye omusala gw’abasawo abalimu kutendekebwa mu malwaliro ga gavumenti gonna (intern Doctors) gwongezebwe okutuuka ku 1,500,000/=.\nMu kifo awanoonyerezebwa ku kawuka ekya ‘Uganda Virus Research Insitute’ e Ntebe ababaka basabye gavumenti ekifunire obuwumbi bubiri ez’okukiddaabiriza.\nN’obukadde 250 ez’okuzimba ekifo awasobola okwokerwa ebintu ebiteetagisa mu ddwaliro.\nMulago Specialized Women and Neonatal Hospital\nSsaabalabirizi omulonde Dr. Stephen...\nSsaabalabirizi omulonde, Dr. Stephen Kazimba asuubizza okusigala ng'assa ekitiibwa mu Bwakabaka bwa Buganda


Bukedde Online - Eddwaaliro ly'e Lubaga linywezezza eby'okwerinda by'omubaka Zaake\nEddwaaliro ly'e Lubaga linywezezza eby'okwerinda by'omubaka Zaake\nAkawale okutoberera wakati tebuba bulwadde...\nEmmaali ya Dr. Kiyingi erugenze: Basenze...\nEDDWAALIRO ly’e Lubaga lyongedde okunyweza ebyokwerinda ku waadi omujjanjabirwa omubaka wa munisipaali y’e Mityana, Francis Zaake Butebi.\nMu kiseera kino abantu abakkirizibwa okulaba Zaake batono ddala era nga n’abaaniriza abagenyi ku ddwaaliro baakyusiddwa. Bw’otuuka ku ddwaaliro abasiddwaawo kasita obabuulira nti ozze kulaba ku mubaka Zaake basooka kukubuuza bibuuzo bya njawulo okukakasa nti tolina bulabe yadde ekigendererwa ekibi, okuggyako babaka banne aba palamenti.\nKino kiddiridde akabinja k’abasajja abataategeerekese okulumba eddwaaliro mu kiro ekyakeeseza Olwomukaaga ne bagezaako okukaka Zaake nga bamuggya ku kitanda bagende naye.\nDaniel Mugambwa omu ku booluganda lwa Zaake abamuli ku lusengere yagambye nti ku Lwomukaaga essaawa nga 4:00 ez’ekiro akabinja k’abasajja bataano baayingidde eddwaaliro n’abaaniriza era ne bamutegeeza nga bwe baagala okulaba ku mbeera y’omubaka n’okumubuzaako.\nAgamba nti yabadde afulumye mu woodi ng’alina by’agenze okunoonyeza omulwadde wabula mu kukomawo yasanze abasajja be bagajja Zaake okumuggya ku katanda kwe yabadde bamutwale. Agamba nti yayanguye okuyita abaserikale abakuuma eddwaaliro wabula nga bali wala era we baatuukidde ng’abasajja bafubutuse.\nEkikolwa ky’abasajja bano okwagala okusitula omulwadde ku kitanda kyasajjudde ebimu ku bisago bye yafuna ku mugongo ne mu nsingo wamu n’ekifuba era ng’obulumi bwamweyongedde. Mugambwa yategeezezza Bukedde ku Ssande nti enjega eno eyabaddewo yabakanze n’abakulira eddwaaliro kwe kusalawo okwongera okunyweza ebyokwerinda.\nWabula omwogezi wa Poliisi, Emilian Kayima bwe yabuuziddwa ku nsonga eno, yategeezezza nti baabadde tebannafuna kwemulugunya kwonna kuva mu ba famire ya mubaka Zaake.


Bukedde Online - Eyasooka okunsuza ne muggya wange anneefuulidde!\nwe denounce with righteous indignation and...\nMARGARET Nabawanuka Agamba omusajja olwamala okumuteeka mu maka n’atandika okubatulugunya ne muggya we ng’abakuba n’obutabawa buyambi kyokka nga n’obusente bw’akola mu bbaala abumuggyako n’abutwala.\nNabawanuka ali mu nnaku.\nMARGARET Nabawanuka ow'e Kireka ku Railway mu Divizoni y'e Namugongo mu Munisipaali y'e Kira g'akaaba g'akomba.\nAgamba nti omusajja yamutundira mu maka ate n'assaako n'okubuzaawo omwana we era kati ali mu kusoberwa.\nNabawanga agamba yasisinkana bba Peter mu 2013 nga yali kasitoma we mu bbaala ye mu kitundu kino era ne bagwa mu mukwano.\nYantongoza nga mukyala we n'antwala mu makage.\nMu nnyumba nasangamu muggya wange ne tutandika okufumba.\nAgamba omusajja olwamala okumuteeka mu maka n'atandika okubatulugunya ne muggya we ng'abakuba n'obutabawa buyambi kyokka nga n'obusente bw'akola mu bbaala abumuggyako n'abutwala.\nNabawanuka yazaala omwana omulenzi nga kati alina emyaka 6 kyokka yamumuggyako.\n‘'Nasalawo ne ngumira embeera ey'okusoomoozebwa yonna gye nnali mpitamu mu bufumbo.\nMuggya wange gwe nnasanga mu maka yalaba embeera y'okumukuba taagisobole kwe kusibamu ebibye n'agenda n'abaana be n'atulekawo n'omwana wange.\nOmwaka oguwedde mu March mbeera ndi waka ne wabaawo omwami eyajja n'alagira tuve awaka nti agenda kumenya ennyumba yaffe ayagala kukozesa kifo kye.\nAwo kwe kukimanya nti omusajja yali yatutundira mu nnyumba.\nOmusajja oluvannyuma yandagira nkwatemu ebyange n'omwana wange nnoonye awokudda kwe kufuna akayumba ku muliraano ke mpangisa ne nteeka omwo ebintu byange n'omwana olwo omusajja n'agenda mu makage amalala.\nNabawanuka agamba nti gye buvuddeko omusajja yajja w'abeera ekiro n'atwala mutabani we. Yamunoonya n'amuzuula ng'amutadde e Kakiri n'amuggyayo wabula yasula ekiro kimu n'addamu n'amubuzaawo era kati tamanyi bimukwatako.\nYamulaalika nga bw'ataliddamu kumulabako okutuusa lw'alifa. Nabawanuka asaba minisita w'abaana n'abavubuka, Nakiwala Kiyingi okuyingira mu nsonga ze alabe ng'omusajja amuddiza omwana kubanga akyali muto.\nOmwana yali afunye abamuwa bbasale, asome nga bamusasulira Asaba abasomi ba Bukedde n'abazirakisa okumuyamba asobole okufuna obwenkanya. Asaba na buyambi okusasula ennyumba mw'asula ng'ali ku ssimu nnamba 0705 414 896.\nYamba poliisi ku batikka obubi ebisolo


Bukedde Online - Poliisi ekutte ssemaka atemye munne n'okwokya ppikippiki\nAbadde akulira poliisi y'ebidduka mu ggwan...\nPoliisi ekutte ssemaka atemye munne n’okwokya ppikippiki\nPOLIISI ekutte ssemaka n'emuggalira lwa kutwalira mateeka mu ngalo n'atema omutu n'okwokya ppikippiki ng'entabwe eva ku nkaayana za ttaka.\nJamadah Kintu 55, ye yakwatiddwa nga mutuuze w'e Nswanjere mu ggombolola y'e Muduuma mu disitulikiti y'e Mpigi ku bigambibwa nti yakkakkanye ku ppikippiki ya Peter Kirabira nnamba UEB 501A n'agiteekera omuliro n'okutema Habert Ssekitto ng'amulumiriza nti yamusanze mu kibira ng'atema emiti gya kalittunsi.\nKintu eyaliko ssentebe w'ababoodabooda b'e Muduuma abeegattira mu kibiina kya Twajjabaseka Bodaboda Group okukwatibwa kyaddiridde okugobwa ku bwassentebe bw'ekibiina kino nga bamulumiriza okwezza ebintu by'ekibiina okuli n'ekibira kya kalittunsi era ne yeewera nti waakufaafaagana n'omuntu gw'alikwatira mu kibira kye, aba boodabooda kye bawakanya.\nWano Kintu yataayizza abasajja abaabadde basala emiti gye baaguze ku beekibiina kya boodabooda n'atemako omu ku mukono kyokka bwe baamwesimattuddeko ne badduka olwo n'ateekera ppikippiki yaabwe omuliro n'eteta n'eggwaawo.\nAba boodabooda olwabitegedde baavudde mu mbeera ne balumba Kintu okumugajambula kyokka poliisi y'e Jjeza n'ebatebuka n'emukwata n'atwalibwa mu kaduukulu ka poliisi e Mpigi gy'akyaggaliddwa ku misango gy'okutwalira amateeka mu ngalo.\nSsentebe w'ekibiina kya Twajjabaseka Bodaboda Group, Jimmy Ssebwato alumirizza Kintu okwezza ebintu by'ekibiina kyabwe mu lukujjukujju n'asaba poliisi okumukangavvula asasule n'ebintu bya yayonoonye.\nKintu ng'atusiddwa ku poliisi byonna ebimwogerwako yabyegaanye n'ategeeza nti ekibira kikye kubanga yakipangisa ku kitongole ky'ebibira ekya NFA n'asimba emiti gye . Omwogezi wa poliisi mu Katonga, Joseph Tulya agambye nti Kintu yagaliddwa abayambeko mu kubuuliriza\nLwaki omwana agaanyi?\nAb'e Lwengo beekalakaasizza ne balangira Town Clerk ebisongovu\nBbiici ya Ragga Dee bagimenye


Gusikirizza kkampuni n’ebitongole ebikola ku bintu eby’enjawulo mu bulimi n’obulunzi okugwetabamu ng’ezituusa kuno ebyuma n’okubitunda ze zimu ku zigenda okubeerayo.\nMedi Mwiri owa ENGSOL nga be bamu ku batadde ssente mu mwoleso guno, agamba nti bagenda kuleeta tulakita ebika byonna abalimi n’abalunzi bye baagala ku ffaamu zaabwe mu kaweefube w’okutumbula omutindo gw’okulunda n’okulima.\n“Bangi balowooza nti tulakita zikozesebwa mu kulima kwokka, wabula abalunzi naddala ab’ente mu butundu by’obugwanjuba bwa Uganda ab’enjawulo baagula tulakita ze bakozesa okukola omuddo omukalu ekika kya 'sayiregi' gwe baliisa ente zaabwe”, Mwiri bw’agamba.\nOno agamba nti baakuleeta tulakita abalimi n’abalunzi ze beetaaga n’ebikozesebwa byonna kuba singa ogula tulakita nga tekuli bikozesebwa tebeera na mugaso.\n“Ebikozesebwa bino kuliko; enkumbi, ebyuma ebitemaatema omuddo, ebisimba, ebisaawa, ebifuuyira, ebifukirira n’ebirala nga byonna bigenda kuleetebwa mu mwoleso ate abalimi n’abalunzi abanaaba baagala okugula ebyuma bino bagenda kukolerwa enteekateeka nga basobola okugenda ne kye baguze”, Mwiri bw’agamba.\nOmulamwa gw’omwoleso gw’omwaka guno gugamba, “Okukola obulimi n’obulunzi nga bizinensi”, ng’abalimi n’abalunzi baakuweebwa amagezi n’enkola ez’enjawulo mwe basobola okuyita okukola ssente okuva ku ffaamu zaabwe.\nMwiri agamba nti mu kiseera kino ng’obulimi n’obulunzi busitulwa okuggyibwa ku ddaala ly’okulima okufuna ekyokulya awaka bufuulibwe omulimu, omulimi oba omulunzi alina okwekwata okukozesa ebyuma nga waakiri asobola okukipangisa.\n“Okugeza singa obeera ogenda kusambula yiika osimbe kasooli wa sizoni, kiyinza okukutwalira ebbanga singa obeera okozesezza mikono n’okuluusi ebiseera by’okusimba ne bikukwata ate ng’owa tulakita kimutwalira olunaku lumu ate ng’akikolera ku bbeeyi ya wansi.\nKino kitegeeza nti mu katale agenda kubeera n’ebyokutunda nga bingi ate mu budde okusinga akozesa emikono”, Mwiri bw’agamba.\nOkuyingira mu mwoleso kwa kusasulira 10,000/- ate okwetaba mu misomo nakwo kwa 10,000/- nga wateekeddwateekeddwawo emisomo egy’enjawulo.


Bukedde Online - Abalimi babanguddwa ku nnima ey’omulembe\nENSANGI zino obulunzi n’obulimi bufuukidde ddala ekintu abantu abangi kye bettanira n’okukiteekako omulaka okulaba nga bakyusa embeera y’obulamu bwabwe n’okulaba nga waliwo ke bayingiza mu nsawo. Kino kiyamba okukendeeza okusaasaanya ensimbi ku byokulya ate ng’ebimu omuntu asobola okubyerimira ng’akozesa ekifo ky’alina bwe kiba kifunda.\nAbalimi ab’enjawulo abaasobye mu 20 okuva e Mukono nga bulembeddwaamu omulimi Timothy Lubega baasomeseddwa era ne balambuzibwa ku ngeri gye bayinza okulunda ebyennyanja mu ngeri ey’omulembe okuva ku bidiba ebiriwo era nga mu kifo kye kimu asobola n’okulimirako ebintu ebirala naddala enva endiirwa mu nkola emanyiddwa nga Aguaponic system.\nOmukugu era eyeebuuzibwako mu nteekateeka eno mu kitongele ekinoonyereza ku byobulimi (NARO) Namulonge, yinginya Derrick Okware agamba nti, ennunda y’ebyennyanja eno ate ng’osobola n’okulima ebintu ebirala ng’ennyaanya, enva endiirwa n’ebirala ejja kuyamba abalimi naddala abali mu bifo ebifunda.\nAgamba nti, ebirime ng’ennyaanya, emboga n’enva endiirwa endala zirimwa nga zikozesa amazzi ge gamu n’ago agalundirwamu ebyennyanja mu nkola eya tekinologiya ow’omulembe. Ekyewuunyisa, mu nkola eno ekitali kya bulijjo ebirime bikulira ku mazzi gokka nga temuli ttaka ate ne bikula bulungi n’okusinga ebyo ebiba bisimbiddwa mu ttaka mu nkola yaffe eyaabulijjo era ebirime mu nkola eno tebyetaaga kufuuyira ddagala lyonna. “Ab’ebyobulamu batugamba nti, endwadde nnyingi ezitawanya abantu ensangi zino nga kookolo kigambibwa nti aleetebwa ebintu bye tulya ebiba bifuuyiddwa eddagala ery’obulabe eri abantu”. Okware bwe yatangazizza.\nOkware agamba nti, enkola eno ekyali mpya mu ggwanga naye ng’abalimi abali mu Amerika bagikosesa era ng’eyamba abalimi okukolera mu kifo ekifunda naye ng’ekuwa ssente eziwera. Enkola eno erabika ng’ey’obuwanana naye Okware yategeezezza abalimi nti asobola okukozesa ebintu ebyangu omulimi wa Uganda n’asobola okugaggawala.\nEbyennyanja ebisobola okulundibwa omulunzi okufunamu amagoba bya bika bibiri engege n’emmale. Yategeezezza nti, engege ekulira mu myezi mwenda ekitegeeza nti mu mwaka. Olulunda omulundi gumu ate emmale yo osobola okugirunda emirundi ebiri kuba ekulira wakati w’emyezi mukaaga n’omusanvu n’eva mu kidiba. Wabula byo ebimera ebirala osigala okungula ng’onoga ssente zo.\nYasabye abalimi okwettanira ennima n’ennunda eno kubanga eyamba okutumbula ennyingiza ya ssente ate ng’okoledde mu kifo ekitono nga bw’okola n’emirimu gyo emirala.\nAbantu basobola okwegatta ne batandika oluvannyuma ne bagenda nga bagaziya obulunzi n’obulimi bwabwe. Yakakasiza nti ye mwetegefu okuyamba abo bonna ababa beetaaga obuyambi bwe mu kutandika ennima eno. Dr. Godfrey Asea ono nga yakuulira ekitongole ekyinoonyereza ku bulimi (NARO) e Namulonge agamba nti, ennima eno nnungi kubanga ebyennyanja obubi bwe bifuluma ate bwe buyamba okuteeka ebirungo mu mazzi (Nitrates) ebimera okukula obulungi wadde nga temuli ttaka ate byo ebimera ne biteeka empewo eya oxygen mu mazzi eyamba ebyennyanja okukula.\nAgamba nti, enkola eno bagyenyumiririzaamu era baagala ebune mu balimi bonna mu ggwanga eri omulimi ali mu kyalo n’oyo ali mu kibuga ng’asobola okutandika n’ekitono mu busobozi bwo mu kifo ky’alina era baagala ennima n’ennunda eno etandike ne mu masomero abaana bayigirizibwe okulima n’okulunda ate n’okulya enva omutali ddagala.\nAgamba nti, ennima eno ezze okwanukula omulanga gwa Pulezidenti ng’ayagala abalimi ba Uganda bave mu kulima emmere eyokulya yokka wabula balime n’eyokutunda okuggyamu ssente basobole okulwanyisa obwavu mu maka. “Tumaze okukubisa obutabo obwogera ku nnunda n’ennima eno era nga tugenda kukolagana n’ebitongole ebitali bimu okumanyisa abalimi ne Bannayuganda bonna ku nkola eno”. Asea bwe yakaatirizza.\nENNIMA Y’ENNYAANYA MU BUYUMBA Otim Alfred nga mukugu mukulima yalambuza abalimi ku nnima ey’omulembe ey’ennyaanya naddala ezo ezirimwa mu biyumba ebimanyiddwa ng’ebya “Green House”. Yagambye nti, ennima eno eyamba okuziyiza obuwuka obutawaanya ennyaanya nga kiwotokwa. Osobola okulima ennyaanya ng’ozisimba mu bikebe n’oteekako ebijimusa ebyannakavundira. Ennyaanya mu nnima eno tezeetaaga kufuuyira ate nga zibala n’okugejja. Amakungula gatwala wakati w’emyezi esatu n’ena.\nENNIMA Y’EMIYEMBE E Namulonge balina n’enteekateeka gye basuubira okuyigiriza abalimi okufuna ssente mu miyembe nga gikungulwa mu sizoni ezitali zaabulijjo.\nTumanyi ng’emiyembe gikungulwa mu sizoni bbiri July-August ate ne December-January. Naye mu nnima eno omulimi asobola okukozesa ekirungo ekya “Potassium Nitrite ” okusobola okukyuka sizoni n’obaza emiyembe nga ggwe wekka ali mu katale okugeza mu April oba May n’oyoola ssente. Akulira enteekateeka eno, Dr. Gabriel Ddamulira omukugu mu kunoonyereza ku birime e Namulonge agamba nti, ensi nga India, Pakistan, Colombia, South Africa ne Ethiopia abalimi b’ensi ezo bakozesa ennima eno era nga na wano baamala dda okugigezesa ng’ejja kukola mu bitundu ebyetoolodde ennyanja Nalubaale okusinga ku bitundu ebirala. Yagambye nti, ssinga ennima y’emiyembe eno eneetandika mu Uganda abalimi bajja kugiganyulwamu era abantu bafune ssente. Yasuubizza nti amangu nga bamaze okufuna ensimbi ze beetaaga bajja kutongoza ennima eno.